اَلْحَمْدُ للهِ الَّذِي قال: " قُوا أَنْفُسَكُمْ وَأَهْلِيكُمْ نَارًا"، وَالصَّلَاةُ وَالسَّلَامُ عَلَى مُحَمَّدٍ الَّذِي قال: "إِنَّمَا النِّسَاءُ شَقَائِقُ الرِّجَالِ"، وَعَلَى آلِهِ وَصَحْبِهِ وَمَنْ تَبِعَهُمْ بِإِحْسَانٍ إِلَى يَوْمِ الدِّيْنِ، اَمَّا بَعْدُ\nМуҳтарам жамоат! Муқаддас Ислом динимизда эр-хотин ўртасидаги меҳр-муҳаббат давомийлигини таъминлаш учун ўзига хос қонун-қоидалар жорий қилинган. Агар эр ва хотин мазкур қоидаларга амал қилишса, бир-бирларига нисбатан зиммаларидаги бурч ва масъулиятларини ҳис қилиб, сидқидилдан адо этишса, бундай оила бахт ва саодат қасрига айланади.\nЭр ва хотиннинг мажбуриятлари ҳақида Қуръони карим оятлари ва Расулуллоҳ саллаллоҳу алайҳи васалламнинг ҳадисларида батафсил ёритилган. Мужтаҳид уламоларимиз мазкур оят ва ҳадислардан кўплаб ҳукмларни чиқарганлар. Ҳамма ҳужжат ва далилларни тўплаб ўрганган уламоларимиз эрнинг хотиндаги ҳақларини қуйидагича баён қилганлар.\nЭрнинг зиммасидаги баъзи мажбуриятлар:\nЭр аёлига яхши ва чиройли муомала қилиши.Зеро, Аллоҳ таоло Ўз китобида шундай марҳамат қилган:\nБу буйруқ эрнинг хотинга яхши муомалада бўлишини, табиатидаги айрим ноқисликларга сабр қилишни, баъзи хатоларига кўз юмишни тақозо этади.\nяъни: “Хотинларига маҳрларини ҳадя каби (яъни чин кўнгилдан)берингиз” дея амр этган (Нисо сураси, 4-оят). Афсуски, баъзи эрлар зиммаларида шундай вазифа борлигини ҳам билмайдилар.\nЭр хотиннинг озорини кўтариши, у ғазабланганида ва жаҳли чиққанида мулойим бўлиши, унинг хатоларини кечириши.Бундай қилиш – Расулуллоҳ саллаллоҳу алайҳи васаллам суннатларига амал қилишдир. Бу борада Пайғамбаримиз саллаллоҳу алайҳи васаллам шундай деганлар:\nяъни: “Мўмин эр мўмина хотиндан нафратланмасин, агар унинг бир хулқини ёмон кўрса, бошқа хулқи туфайли ундан рози бўлиб кетаверади” (Имом Муслим ривояти).\nДемак, эр хотинининг айрим феълидан ғазабланса, оилани бузишга шошилмаслиги, балки унинг яхши одатларини ҳам кўз олдига келтириб, шу билан кўнглини тўқ қилиб юриши керак экан.\nثَلاَثَةٌ لاَ يَدْخُلُونَ الْجنَّةَ أَبَدًا: اَلدَّيُّوثُ، وَالرَّجِلَةُ مِنَ النَّسَاءِ، وَمُدْمِنُ الْخَمْرِ قَالُوا: يَا رَسُولَ اللهِ! أَمَّا مُدْمِنُ الْخَمْرِ فَقَدْ عَرَفْنَاهُ، فَمَا الدَّيُّوثُ؟ فَقَالَ: اَلَّذِي لاَ يُبَالِيْ مَنْ دَخَلَ عَلَى أَهْلِهِ قُلْنَا: فَمَا الرَّجِلَةُ مِنَ النِّسَاءِ\nقَالَ: اَلَّتِي تَشَبَّهَ بِالرِّجَالِ\n(رواه الإمام الطبراني والإمام البيهقي)\nяъни: “Уч тоифа киши асло жаннатга кирмайди: даюс, эркаксифат аёл ва хамр ичишга муккасидан кетган киши”, – дедилар. “Эй Аллоҳнинг Расули, хамр ичишга муккасидан кетганни биламиз. “Даюс” нима дегани?” дейишди. У зот: “Аҳли ҳузурига ким кираётганига парво қилмайдиган одам”, – дедилар. Биз: “Эркаксифат аёл ким?” – дедик. У зот: “Ўзини эркакларга ўхшатадиган аёл”, дедилар” (Имом Табароний ва Имом Байҳақий ривоятлари).\nяъни: “Уларга (талоқ иддасини сақлаётган хотинларингизга) ўзларингиз маскан тутган жойдан тоқатингизга қараб жой берингиз...” (Талоқ сураси, 6- оят).\n8. Эр хотинининг хусусиятлари ва ўрталаридаги алоқалари ҳақида оғиз очмаслиги ҳамда одамлар ўртасида ёймаслиги керак. Аллоҳ таоло Қуръони каримда шундай деган:\nяъни: “Қиёмат куни Аллоҳнинг даргоҳида энг ёмон мақомда бўладиган одам, ўзи ёки хотинининг ташаббуси билан жинсий алоқа қилган ва хотинининг сирларини ошкора қилган эркакдир” (Имом Муслим ривояти).\nХотиннинг зиммасидаги баъзи мажбуриятлар:\nАёл киши эрига итоаткор бўлиши.Аёл киши гуноҳ бўлмаган барча ишда эрига итоат қилиши лозим. Аёлнинг эрига итоат қилиши нақадар буюк фазилат ва бахт эканлиги ҳақида Набий саллаллоҳу алайҳи васаллам шундай марҳамат қиладилар:\nإِذَا صَلَّتِ الْمَرْأَةُ خَمْسَهَا، وَصَامَتْ شَهْرَهَا، وَحَفِظَتْ فَرْجَهَا، وَأَطَاعَتْ زَوْجَهَا، قِيْلَ لَهَا: اُدْخُلِي الْجَنَّةَ مِنْ أَيِّ بَابٍ شِئْتِ .\nяъни: “Аёл беш вақт намозини ўқиса, (йилда) бир ой (фарз) рўзасини тутса, ўз фаржини ҳаромдан сақласа ва эрига итоат қилса, унга жаннатнинг истаган эшигидан кир!”, - дейилади” (Имом Табароний ривояти).\nАёл киши фақат эрининг розилиги билангина кўчага чиқиши. Чунки, мантиқан ўйлаб қаралса ҳам, уй аёл кишининг фитрати ва табиатига мос бўлган фаолият майдони ҳисобланади. Эркак киши кўчадаги ишлар, пул топиш, рўзғор тебратиш учун масъул экан, ўз-ўзидан болаларни парваришлаш, уларни уй ичида едириб-ичириб ўтиришга, кийим-кечакларни ювиб, дазмоллашга вақти бўлмайди. Бу табиатан аёл кишининг фитрий вазифаларидандир. Аллоҳ таоло Қуръони каримда аёлларга хитобан:\nوَقَرْنَ فِي بُيُوتِكُنَّ...\nяъни, “ Ўз уйларингизда қарор топингиз...!” деган (Аҳзоб сураси, 33-оят).\nНабий саллаллоҳу алайҳи васаллам шундай марҳамат қиладилар:\n“حَقُّ الزَّوْجِ عَلَى زَوْجَتِهِ أَلاَّ تَخْرُجَ مِنْ بَيْتِهِ إِلاَّ بِإِذْنِهِ، فَإِنْ فَعَلَتْ لَعَنَهَا اللهُ حَتَّى تَتُوبَ أَوْ تَرْجِعَ”\nяъни: “Эрнинг хотини устидаги ҳаққи аёлнинг эр рухсатисиз уйдан чиқмаслигидир. Агар шундай қилса, (яъни, эр изнисиз кўчага чиқиб кетса) то тавба қилгунча ёки уйга қайтгунча Аллоҳ ундай аёлни лаънатлайди” (Имом Байҳақий ва Имом Таёлисий ривоятлари). Албатта, бу зикр қилинган оят ва ҳадислар аёл кишининг умуман кўчага чиқиши мумкин эмаслигини англатмайди. Балки, бу – уйнинг ишларини зое қилган ҳолда бесабаб, эрига айтмасдан кўчага чиқиб кетавериш, саёқ юрадиган бўлиб қолиш каби салбий ҳолатларга тааллуқли. Ҳолбуки, эрига айтиб ўз эҳтиёжи учун кўчага чиқиш, ота-онасини кўриб келиш ва ҳоказолар, албатта, шариатимизда мумкин бўлган ишдир.\nАбулқосим Фирдавсий “Шоҳнома” асарида шундай деганлар:\nزَنَانْ رَا هَمِیْنْ بَسْ بُوَدْ یَکْ هُنَرْ نِشِیْنَنْدُ و زَایَنْدْ شِیْرَانِ نَرْ\nяъни: Аслида аёлларнинг энг катта ҳунарлари\nУйда турган ҳолда етук уғлонларни дунёга келтиришдир.\nХотин эрининг ҳаққини ўз ҳаққидан ва ҳамма яқинларининг ҳаққидан ҳам устун қўйиши керак.Чунки зиммасидаги эрининг ҳаққи жуда каттадир. Бу борада Расулуллоҳ саллаллоҳу алайҳи васаллам шундай марҳамат қилдилар:\nяъни: “Аёл киши эри борида, унинг изнисиз рўза тутиши ва унинг изнисиз уйига бировни киритиши ҳалол бўлмайди” (Имом Бухорий ва Имом Муслим ривоятлари).\nЭри тўшакка чақирганда, унга тўсқинлик қилмаслиги. Бу ҳақда Пайғамбаримиз саллаллоҳу алайҳи васаллам шундай деганлар:\nإِذَا دَعَا الرَّجُلُ زَوْجَتَهُ لِحَاجَتِهِ فَلْتَأْتِهِ، وَإِنْ كَانَتْ عَلَى التَّنُّورِ\n(رواه الإمام الترمذي والإمام النسائي)\nяъни: “Қачон эр хотинини ҳожати учун чақирса, у гарчи тандир олдида турган бўлса ҳам дарҳол келсин” (Имом Термизий ва Имом Насаий ривоятлари).\nХотин киши Аллоҳ таоло эрига берган насибага рози бўлиши ва унга инжиқлик қилмаслиги керак.Аёл киши эри топган нарсага шукр қилиб, қаноат либосини кийиб, эрининг ризқ топишдаги машаққатларини қадрлаши, ҳаром касбга ўтишидан қўрқиб, ундан ҳожатдан ортиғини талаб қилмаслиги даркор. Балки, эрини ҳам қаноатга ундаб, ҳаром йўллардан огоҳлантириши зарур. Момоларимиз эрларини кузатаётиб, шундай деган эканлар: “Ҳаром касбдан сақланинг! Биз очлик ва қийинчиликка чидаймиз, аммо дўзах оловига чидай олмаймиз”.Афсуски, баъзи аёллар бошқа эрни ўз хотинига сарфлаган нарсаларини мисол қилиб, эрларидан худди шундай таъминот талаб қиладилар. Ҳолбуки, дунёвий соҳада инсон ўзидан юқоридагига эмас, ўзидан пастроқдагиларга қараши айни ҳикматдир. Ана шунда инсон ўзининг қанчалар кўп неъмат ичида эканлигини ҳис қилиб, шукр қилишни бошлайди. Шу маънода Набий саллаллоҳу алайҳи васаллам бундай марҳамат қилганлар:\n"أُنْظُرُوا إِلَى مَنْ هُوَ دُونَكُمْ وَلَا تَنْظُرُوا إِلَى مَنْ هُوَ فَوْقَكُمْ، فَإِنَّهُ أَجَدَرُ أَنْ لَا تَزْدَرُوا نِعْمَةَ اللَّهِ عَلَيْكُمْ"\n(رواه الإمام مسلم والإمام ابن ماجة)\nяъни: “Ўзингиздан пастдагиларга қаранг, ўзингиздан юқоридагиларга қараманг! Зеро, шу иш (яъни ўзингиздан пастдагиларга қарашингиз)Аллоҳнинг сизларга берган неъматини камситмаслигингизга ундайди”(Имом Муслим ва Имом Ибн Можа ривоятлари).\nХотин гўзаллиги билан эрига фахрланмаслиги, эри хунук бўлса, ёмон кўрмаслиги, агар бой бўлса, эри олдида моли билан ғурурланмаслиги керак.Балки эр томонини риоясини қилиши, уни ҳурмат ва қадрлаши лозим. Набий саллаллоҳу алайҳи васаллам шундай дедилар:\nلا تُؤْذِي امْرَأَةٌ زَوْجَهَا فِي الدُّنْيَا إِلا قَالَتْ زَوْجَتُهُ مِنَ الْحُورِ الْعِينِ: لا تُؤْذِيهِ قَاتَلَكِ اللَّهُ فَإِنَّمَا هُوَ عِنْدَكِ دَخِيلٌ يُوشِكُ أَنْ يُفَارِقَكِ إِلَيْنَا\nяъни: “Қай бир хотин бу дунёда эрига озор берса, албатта, унинг ҳури ийндан бўлган хотини “Аллоҳ ҳалок қилгур, унга озор берма! У сенинг олдингда вақтинчалик меҳмон бўлиб турибди, холос. Яқинда сени тарк этиб, бизнинг олдимизга келади”, – дея хитоб қилади (Имом Термизий ривояти).\nХулоса қиладиган бўлсак, эр – оиланинг раҳбари. Агар аёл эрнинг итоатида бўлса, фарзандлар ҳам отага итоат қиладиган бўлади. Оқибатда оилада дўстлик, аҳиллик, муҳаббат ҳукм суради, оила мустаҳкамланади, қут-баракали бўлади. Аёлнинг эрига итоатсизлиги эса оиланинг бузилишига ва бошқа кўплаб нохушликларга сабаб бўлади. Ушбу ҳақиқатни ҳар бир мусулмон оиланинг аъзолари яхшилаб тушуниб олиши керак.\nМуҳтарам жамоат! Мавъизамиз давомида талоқ ҳақида суҳбатлашамиз. Чунки ҳозирги кунда баъзи эркаклар билиб-билмай, арзимаган оилавий можаро сабабли ўз жуфти ҳалолига “талоқ” лафзини ишлатиб қўймоқдалар. Баъзилари эса талоқ бериш ҳуқуқини суъистеъмол қилиб, ҳа деганда аёлини қўрқитиш ёки ўзига бўйсундириш мақсадида бу сўздан фойдаланадилар. Бу билан бир оиланинг пароканда бўлиши, болаларнинг ҳар ерда сарсон бўлишига сабабчи бўладилар. Ўзини ҳам, талоқ қилган хотинини ҳам шайтон ва нафс васвасаларига дучор қиладилар ҳамда гуноҳ йўлларга кириб кетиш эҳтимоли катта бўлади. Ҳолбуки, “талоқ” лафзи айтилганда шаръий никоҳ бекор бўлиб, эр-хотин бир-бирига ҳаром бўлиб қолади. Сабабсиз талоқ қилиш Аллоҳ таолога хуш келмайдиган иш бўлиб, у охирги чора сифатида жорий қилингандир. Пайғамбар алайҳиссалом марҳамат қилганлар:\n"أَبغَضُ الحَلَالِ اِلىَ اللهِ الطَّلاَقُ "\n(رواه الإمام أبو داود والإمام ابن ماجه)\nяъни: “Ҳалол нарсалар ичида Аллоҳга энг ёқимсизи талоқдир” (Имом Абу Довуд ва Имом Ибн Можа ривояти).\nБаъзи эркаклар талоқ масаласига бепарво бўлиб, аёлига талоқ сўзини кўп айтсада бунга парво қилмай ўзаро оилавий муносабатларда давом этавериш ҳоллари ҳам учраб туради. Уларнинг бу ишлари катта гуноҳдир. Ҳар биримиз бунинг хатари ва оқибатидан огоҳ бўлишимиз лозим. Талоқни эрмак қилиш, бўлар-бўлмас сабаблар билан хотинни талоқ қилавериш жуда катта кулфатларга, оилавий бахтсизликларга сабаб бўлишини унутмаслигимиз зарур.\nМинг афсуслар бўлсинки, талоқнинг келиб чиқишига кўп ҳолларда талоқнинг олдини олиши керак бўлган шахслар – ота-оналар сабабчи бўлиб қолишяпти. Шуни яхши билиш лозимки, ота-она фарзандини аёлига талоғини беришга мажбурлашга ҳаққи йўқ. Аксинча, ёши катталар ёшларни сабр ва шукрга чақириб, оилани сақлаб қолишга тарғиб қилишлари керак. Соҳа мутахассислари ва статистик маълумотларга кўра, оилага учинчи томоннинг аралашиши унинг бузилишига сабаб бўлади.\nДемак, бандани рози қиламан деб, Аллоҳ таолони норози қиладиган нарсани қилиб бўлмайди. Ҳар бир мусулмон фарзанд ота-онасини рози қилиш учун барча яхшиликларини қилиши шарт. Аммо ота-онаси хоҳламай қолган, лекин рисоладагидек аёлни талоғини бериш мумкин эмас. Балки уларнинг ўртасини ислоҳ қилиб, адолат билан иш тутиб, оиласини сақлаб қолиш айни муддаодир.\nАллоҳ таоло юртимизни тинч, осмонимизни мусаффо, халқимизни фаровон қилиб, барчамизга шариатимиз кўрсатмаларига мукаммал амал қилиш бахтини насиб айласин. Омин!\nМуҳтарам имом-домла! Келгуси жума маърузаси “ИЖТИМОИЙ ОДОБЛАР” мавзусида бўлади. Жамоатга эълон қилишингизни сўраймиз.\n17 Сентябрь 2019 14:24Видеолавхалар\nМуфтий ҳазратни Косонсойга ташрифлари\n16 Сентябрь 2019 19:23Видеолавхалар\nМустаҳкам оила асослари (1-қисм)


Олмаотада КХШТ тинчликпарвар кучларини олиб чиқиш бошланди – Газета.uz\nОлмаотада КХШТ тинчликпарвар кучларини олиб чиқиш бошланди\nКХШТ тинчликпарвар контингентини Олмаотадан олиб чиқиш бошланди. Қозоғистон мудофаа вазири номидан ҳарбийларга миннатдорчилик билдирилди, айримлари «Халқаро ҳамкорликка қўшган ҳиссаси учун» медаллари билан тақдирланди.\nLotinchada На русском языке 13 январ 2022, 14:04 Жаҳон\nОлмаотада Коллектив хавфсизлик шартномаси ташкилоти тинчликпарвар кучларини олиб чиқиш бошланди, деб хабар берди Tengrinews.kz.\nҚуруқликдаги қўшинлар Ҳарбий институти парад майдонида ўтказилаётган тинчликпарвар контингентни кўриш маросимида КХШТ бош котиби Станислав Зас, Қозоғистон мудофаа вазири ўринбосари Муҳамеджан Таласов ва Олмаота шаҳри мэри Бахитжан Сагинтаев иштирок этди.\n«Сиз стратегик ва бошқа муҳим объектлар хавфсизлигини таъминладингиз. Сизнинг келишингиз туфайли қозоғистонлик ҳарбий хизматчилар, ички ишлар ходимлари бандит унсурларни қидириш ва қўлга олиш бўйича ўзларининг бевосита вазифаларини бажаришга киришдилар», — деди Муҳаммаджон Таласов тинчликпарварларга мурожаат қилиб.\nМамлакатга келган контингент ҳарбий хизматчилари Қозоғистон мудофаа вазири номидан миннатдорчилик билдирди. Мудофаа вазири буйруғи билан бир қатор тинчликпарварлар «Халқаро ҳамкорликка қўшган ҳиссаси учун» медаллари билан тақдирланди.\nКХШТ тинчликпарвар контингентининг Қозоғистондан босқичма-босқич олиб чиқилиши Қозоғистон президенти белгилаган муддатга мувофиқ, 13 январдан бошлаб амалга оширилади, дейилади хабарда.\nЭслатиб ўтамиз, контингентнинг умумий сони 2030 нафар аскарни ташкил этади, КХШТ кучлари Олмаота ва Нур-Султон шаҳарларига жойлаштирилган.\nТоқаев КХШТга аъзо давлатлар раҳбарларидан «террорчилик таҳдидини» бартараф этишда ёрдам сўради 6 январ 2022, 02:25


Эркин ижод. Самвел Бабаян - ўз олдига максимал мақсадларни қўядиган инсон / CHAMPIONAT.asia\n09:30Бундеслига. "Вердер" - "Айнтрахт Франкфурт" 0:3 0 09:25Португалия чемпионати. "Фамаликау" - "Порту" 2:1 0 09:18Фаулер: “Манчестер Сити” — ЕЧЛ финалига чиқишгa асосий даъвогар 0 08:59Касильяс “Реал”дан кетгандан сўнг қаерда ўйнашни хоҳлаганини маълум қилди 2 08:47“Атлетико” футболчиси ПСЖга ўтиши мумкин 0 08:33“Реал”га ПСЖ футболчиси керак 0 08:18Педро келажаги борасида бир қарорга келди 0 07:55“Наполи” МЮнинг 80 млн евролик таклифини рад этди 4 05:24Olamsport: Холифилд ёш болалар билан жанг қилмоқчи эмас, UFC рейтингида 9 та ўзгариш кузатилди ва бошқа хабарлар 0 04:31"Ди Стефано ва Роналду" — "Реал" тарихидаги энг яхши футболчилар 6 03:57Португалия. "Порту" кутилмаганда чемпионат рестартини мағлубият билан бошлади 0 02:14Клубларимиз иштирокида халқаро мусобақа ташкил қилиниши мумкин. Унда Туркия ва Озарбойжон клублари ҳам бўлади 15 01:40Бразилиялик футболчи "Байер"да қолади 2 01:25Бундеслига. "Айнтрахт" Бременда ғалаба қозонди 0 01:12"Наполи" "Спортинг" футболчисига қизиқиб қолди 0\n12 июл 2019 21:39\nТеглар : Самвел БабаянЭркин ижодМақола\nАнчадан бери Самвел Бабаян ҳақида эркин ижод тарзида мақола ёзиш ниятида эдим. Бабаян мавзусига тўхталиш бугунга насиб қилган экан.\nҚуйида сўз борадиган мақолани футболда 15 йилдан бери қалам тебратаётган журналистнинг Бабаян борасидаги ички кечинмалари деб қабул қиласиз. Бу мақола кимгадир ёқиши, кимгадир ёқмаслиги мумкин, аммо шуни айтиш керак, Самвел Вячеславовични бир неча йилдан бери озми-кўпми билганим учун у киши ҳақида ўз билганларимни ёзишга қарор қилдим.\n5 сентябрь, 2017 йил\nБу кунни унутиш осон бўлмайди. Салкам икки йил олдин айнан шу куни жаҳон чемпионатига чиқишимизга бир баҳя қолганди. Ўз майдонимизда Жанубий Кореяни 1:0га ютсак ҳам марра бизники эди. 2017 йилнинг 5 сентябрь санасида “Бунёдкор” стадиони мухлислар билан лиқ тўлди. Барчанинг кўзида мундиал умид учқунлари порларди. Мухлислар ўз севимли терма жамоаси жаҳон чемпионатига чиқишини кўраман деб ҳашаматли стадионга келган, трибуналарда бўш ўриндиқлар йўқ эди.\nЖЧ-2018 саралаш босқичидан ўрин олган Ўзбекистон - Жанубий Корея ўйини бошланди. Бизга фақат ғалаба зарур эди. Рақибни эса дуранг ҳам қониқтирарди. Биз билан параллел равишда Теҳронда Эрон - Сурия баҳси старт олган, деярли барча Эроннинг ғалабасига шубҳа қилмасди. Биз шу куни зўр ўйин кўрсатдик дея олмайман. Рақиб Жанубий Корея бўлгани учунми, йигитлар бироз ҳайиқиб ҳаракат қилишди. Охирги сонияларга қадар 0:0 ҳисоби сақланиб турди, ҳозир жамоамиздан кимдир гол уриб ўзбек халқининг азалий орзусини рўёбга чиқаришини кутдик. Аммо ундай бўлмади. Ўйин 0:0 ҳисобида якун топди.\nЭнди ўз омадимизни плей-оффда синаб кўрамиз деб турган бир пайтда Теҳрондаги баҳс 2:2 тугади. Омар Ал Сома қандайдир охирги дақиқада Эрон дарвозасига тўп киритиб жамоасини плей-офф сари етаклади. “Озоди” стадиони шу пайт қандай ҳолатга тушганини билмадиг-у, лекин “Бунёдкор” стадиони учун бу ҳақиқий шок эди. Ахир қанақасига Эрон ўз майдонида Сурияни енга олмаслиги мумкин?\nЭрон ўз уйида Сурия билан 10 марта ўйнаса шундан тўққизтасида ғалаба қозонади, лекин афсуски ўша бир дуранг 2017 йилнинг 5 сентябрига тўғри келди. Ўйлаб қарасак, охирги иккита жаҳон чемпионати саралашида айнан Эрон бизни борт ортида қолдириб кетибди. Аввалги саралашда Эрон сафарда Жанубий Кореяни 1:0 ҳисобида мағлуб этиб, биздаги яримта имкониятни йўққа чиқарганди. Охиргисида эса Сурияни енга олмай яна бизни четга суриб қўйди.\nХуллас ўйин 0:0 тугади. Ҳамма карахт ҳолда. Жаҳон чемпионати тугул плей-оффдан ҳам умид узилди. Бизга биттагина ғалаба етмай қолди. Медиа трибунадан матбуот анжумани хонасига тушар эканмиз, ўз навбатида секторларни тарк этаётган мухлисларга эътиборимни қаратдим. Ҳамма жим кетарди. Ҳеч ким терма жамоани ҳақорат қилмас, олдинлари бўлганидек “позор” сўзи эшитилмас, гўёки ҳамма ўзи учун жуда қадрли нарсани кутилмаганда йўқотиб қўйгандек жим бўлиб қолганди.\nПастга тушиб матбуот анжумани хонасига кирдик. Кайфият йўқ. Дастлаб Жанубий Корея бош мураббийи кириб бир нарсалар деб кетди. Кейин Ўзбекистон миллий терма жамоаси устози Самвел Бабаян кириб келди. Қандай имконият қўлдан бой берилгани Бабаяннинг қиёфасидан ҳам маълум эди. У ўйин ҳақида икки оғиз гапириб, ҳозир саволларга жавоб берадиган аҳволда эмасман, мени тўғри тушунинглар, терма жамоада ишлаган пайтим кўп гаплар бўлди, вақти келса ҳаммасини айтиб бераман деди-ю, бошқа гапирмай чиқиб кетди. Йиғилиб қолган саволлар иссиғида берилмай қолди. Залдаги журналистлар саросимага тушди: наҳотки бош мураббий саволларга жавоб бермаса. Наилож бу Бабаяннинг танлови эди.\nБабаянни нега кўпчилик ёмон кўради?\nРостини айтиш керак, Самвел Бабаян деб гап бошласангиз одамларнинг жаҳли чиқадиган бўп қолган. Баъзилар ўша одам ҳақида умуман гапирма, отини эшитишни ҳам хоҳламайман дейди. Буларнинг ҳаммасига битта нарса сабаб: жаҳон чемпионатига чиқа олмаганимиз. Лекин масалага бошқа томондан ёшдашадиган бўлсак, аввалги мураббийлар ҳам жаҳон чемпионатига чиқа олмаган. Хорижликларни қўя турайлик, ўзимиздан Вадим Абрамов, Равшан Ҳайдаров, Рауф Инилеев, Миржалол Қосимов - булар ҳам уриниб кўришди.\nЯъни терма жамоа шунча пайт жаҳон чемпионатида ўйнаб фақат Бабаян даврида мундиалдан қуруқ қолгани йўқ. Лекин мени бир савол ўйлантиради: одамлар нима учун фақат Бабаянни ёмонлайди? Ахир терма жамоада ундан олдин ишлаганлар билан ҳам шу ҳолат бўлган-ку?!\nТўғриси, бу саволга жавоб бериш осон эмас ва саволнинг жавобини ҳамма ўзича излайди. Кимдир Бабаян терма жамоада фақат ўзининг футболчиларини ўйнатди дейди. Кимдир терма жамоани бошқарган йиллари ОАВ билан кам мулоқот қилди дейди. Ҳар иккиси фикрда жон бор.\nАлбатта, ҳар қандай мураббийда футболчилар борасида ўз танлови бўлади, чунки натижага мураббий жавобгар. У кимни хоҳласа шуни қўл остига чақиради. Бу борада яхшиси баҳслашмаган маъқул. Аммо ОАВ билан мулоқот қилиш бошқа масала. Чиндан ҳам Бабаян терма жамоани бошқарган йили журналистлар билан кам гаплашди. Жуда кўп машғулотлари ёпиқ тарзда ўтди, лекин ҳозир Эктор Купер ҳам шу йўлдан боряпти.\nБабаян матбуот анжуманларидан бирида қўл остидаги таркиб Ўзбекистон футболи тарихидаги энг кучлиси деганди. Биз жуда яхши биламиз, бу тарихдаги энг кучлиси эмасди. Агар жаҳон чемпионатига чиққанимизда унда бошқа гап эди. Тарихдаги энг кучлиси дейиш аввал ўйнаб кетганларга нисбатан бирмунча ҳурматсизлик бўлиши мумкин, бироқ Бабаян бу ўринда футболчиларни руҳлантирмоқчи бўлган ва футболчилар шу орқали ўз кучларига янада кўпроқ ишонишларини тасаввур қилган.\nЎйлашимча, Бабаян терма жамоани бошқарган пайт ОАВда кам кўриниш бергани, асосан матбуот анжуманларида саволларга жавоб бериш билан чеклангани ҳамда алоҳида интервью деярли бермагани журналистларнинг норозилигига сабаб бўлди ва шу сабаб уни ҳимоя қилувчилар қолмади. Масалан, Абрамов, Қосимов, Инилеев каби мутахассислар билан бундай ҳол кузатилмаганди, шу боис матбуот ҳозир ҳам уларни жиддий танқид қилмайди. Демак, бу ўринда кўп нарса ОАВ билан ҳамкорликка боғлиқ.\nЭнди терма жамоага қайси футболчини чақириш бу ҳеч ким аралашмайдиган масала. Ҳар бир мураббийнинг ўз ёқтирган футболчиси бўлади. Куперда йўқ дейсимзми? Куперда ҳам бор ва бу футболчилар кимлигини номма-ном айтиш шарт эмас. Зукко мухлислар Купернинг ёқимтойларини аллақачон билиб олган. Мураббийнинг ўйин услуби ва машғулотларда жамоани қандай шуғуллантиришини истаганча муҳокама қилиш мумкин, амма таркибга кимларни жалб этишини ўзига қўйиб берган маъқул.\nМухлислар Бабаян терма жамоага ўйини қовушмаса ҳам нуқул Сергеевни чақираверди, ортиқча вазни бўлса ҳам дарвозага Лобановни қўяверди дейди. Энди нима ҳам дердик, бу мураббийнинг танлови. Қолаверса Сергеев Ўзбекистондаги энг яхши ҳужумчилардан бири, фақат ўша пайт у “чуқур”га тушиб қолганди ва бундай пайтда мураббий унга дам берса фойдадан холи бўлмасди. Бабаян эса ўйини қовушмаётган Сергеевни тинмай ўйнатаверди. Лобановга келсак, у бир нечта ўйинда терма жамоамизни муқаррар голлардан қутқариб қолди. Нестеров кучли эди, бироқ мураббийнинг танлови Лобанов бўлди. Ҳозир Эктор Купер ҳам энг кучли дарвозабон қолиб бошқасига ишонч билдириши мумкин. Чунки унинг наздида бошқа дарвозабон кучли кўринади.\nТерма жамоадаги муваффақият\nОхирги ўйиндаги дуранг ва жаҳон чемпионатига чиқа олмаганимизни айтмасак, Самвел Бабаян терма жамоада муваффақиятли иш олиб борди дейиш мумкин. Эсингизда бўлса, Бабаян терма жамоа КХДРга 2:4 ҳисобида мағлубиятга учраганидан сўнг бош жамоани қабул қилиб олганди. Унинг дебюти 2015 йилнинг 3 сентябрида Яман билан ўйинга тўғри келди. Бу ўйинни Гейнрих томонидан урилган ягона гол эвазига 1:0 ҳисобида ўз фойдамизга ҳал этганмиз.\nШундан сўнг кетма-кет ғалабалар бошланди. Терма жамоамиз ЖЧ-2018 иккинчи саралаш босқичини кетма-кет 7та ғалаба билан тугатди. Рақиблар дарвозасига 18та тўп киритиб, ўз дарвозамиздан атиги 3та гол ўтказиб юбордик. Терма жамоамиз Яман, Филиппин, Баҳрайн, КХДР ва Ливанга қарши баҳс олиб борганди. Айниқса сафарда Баҳрайнни 4:0 ва Филиппинни 5:1 ҳисобида мағлуб этганимизни унутиш қийин.\nКейин саралашнинг ҳал қилувчи босқичи бошланди. Энди бирмунча кучли жамоаларга қарши майдонга тушишимизга тўғри келганди. 2016 йилнинг 1 сентябрь (Мустақиллик байрами) куни ўз майдонимизда Сурияни 1:0 ҳисобида мағлуб этиш билан ҳал қилувчи босқични бошлаб олдик. Ундан кейин сафарда Қатар ҳам шу ҳисобда мағлуб этилди. Шу тариқа Самвел Бабаяннинг терма жамоадаги кетма-кет ғалабалари 9тага етиб, бу борада мутлақ рекорд ўрнатди. Чунки ҳеч қайси мураббий Ўзбекистон терма жамоаси билан қаторасига тўққизта беллашувда зафар қучмаганди.\nАммо 10-баҳсга келиб омад юз ўгирди. Тошкентда Эрон терма жамоасига 0:1 ҳисобида ютқазиб қўйдик. Ўшанда тенг курашлар остида кечган, фақат биргина стандарт вазиятдан рақиб ютиб кетган ўйин бўлганди. Ҳартугул кейинги турда яна ғалаба биз томонда бўлди. Марат Бикмаев ва Отабек Шукуровнинг голлари туфайли уйда Хитойни 2:0 ҳисобида таслим этдик. Лекин шундан сўнг кетма-кет иккита мағлубият оғир ботди. Сеулда Жанубий Кореяга 1:2 (Марат Бикмаев майдон марказидан гол урган) ва Малайзиянинг қайсидир шаҳрида ютишимиз керак бўлган ўйинни Сурияга 0:1 ҳисобида ютқазиб қўйдик.\nТошкентда Қатарни енганимиздан сўнг яна кетма-кет иккита мағлубият кузатилди. Теҳронда Эрон терма жамоасига 0:2 ва Хитойда мезбонларга 0:1 ҳисобида имкониятни бой бердик. Ва охирги турга келиб Жанубий Корея билан 0:0 ўйнадик. Афсуски, охирги учта беллашувда тўп кирита олмадик, қолаверса Хитойдан камида дуранг билан қайтишимиз керак эди. Лекин бу - футбол, баъзан ҳарқанча ҳаракат қилганинг билан ўйлаганинг амалга ошмайди.\nДисквалификация ва қайтиш\nШундай қилиб жаҳон чемпионатига чиқиш умиди пучга чиқди. Биз яна борт ортида қолдик. Вазифа бажарилмагач ҳамма бош айбдор сифатида Бабаянни кўрсата кетди. Одамлар ким айбдор деган саволга ҳеч иккиланмай Бабаян дея бошлашди. Тўғри, ундан ҳам айб ўтди, лекин айбдор фақат мураббий эмасди, вазифа бажрилмадими футболда ҳамма айбдор бўлади: федерациядан тортиб футболчилар, мураббийлар штаби ва ҳатто журналистларгача. Бу ўринда беайб фақат мухлислар. Чунки улар жамоани охиригача қўллаб туришди.\nЎша йили федерацияда катта ўзгариш бўлди. Умид Аҳмаджонов раҳбар сифатида катта футболга кириб келди. ЎФФ номи ЎФАга ўзгарди. Аҳмаджонов бир қатор ишларни амалга оширди ва шулардан бири Самвел Бабаянни ҳеч қандай асоссиз футболдан четлатиш бўлди. Сабаби терма жамоани жаҳон чемпионатига олиб чиқа олмагани деб кўрсатилди. Ваҳоланки бунгача бошқалар ҳам бу вазифани уддалай олмаганди.\nНатижа кўрсатмаганликда айблаб футболдан четлатиш ғирт абсурд. Бўлиб ҳам биз яшаётган жамиятда бу гап умуман қолипга тўғри келмайди. Кейин маълум бўлишича, Бабаян “Бунёдкор” футбол клуби кафиллиги остида кечирилган экан, бироқ ЎФА бу ҳақда умуман ошкор маълумот бермаган. Мураббийни четлатиб матбуотда бонг урган ташкилот негадир унинг кечирилгани ҳақида лом-мим демади, бунисиям қизиқ.\nСамвел Бабаян кечирилганидан сўнг бироз муддат Латвияда ишлаб келди. Ва шу йилнинг 26 февраль санасида “Локомотив” футбол клуби раҳбарияти таклифига кўра, клуб президенти маслаҳатчиси лавозимида иш бошлади. Бабаян ишни болалар футболига эътибор қаратишдан бошлади. Аввало “Локомотив” болалар ва ўсмирлар футбол мактаби пойдеворини мустаҳкамлашга ҳаракат қилди. Мактаб мураббийларининг ҳар бири билан алоҳида дастур бўйича ишлади.\nБу орада “Локомотив” Осиё чемпионлар лигасида ўйнаб қаторасига учинчи йил гуруҳдан чиқа олмади. Суперлигада натижалар ортга кета бошлади. Жамоа Самарқандда “Динамо”га имкониятни бой бергач, клуб раҳбарияти Андрей Фёдоровни истеъфога чиқариб, ўрнига Самвел Бабаянни бош мураббий этиб тайинлади.\nБабаян ҳақида соатлаб гапириш мумкин. Унинг терма жамоа ва “Пахтакор”даги ишини истаганча муҳокама қилса бўлади. Лекин факт шуки, айнан Бабаяннинг зукко менежерлиги туфайли “Пахтакор” клубда пул йўқ кезлари ҳам оёққа тура олди ва доим юқори мақсадлар учун курашди. Бу ўринда Бабаяннинг тутган роли катта. Шу боис ҳам Самвел Вчеславович номи “Пахтакор” билан чамбарчас боғлиқ дея оламиз.\nКим билади дейсиз, балки Бабаян бўлмаганида “Пахтакор” оғир кунларни бошдан кечирган йиллари пулсизликдан қийналиб пастга тушиб кетиши ҳам мумкин эди. Бу томондан олиб қарасак, Самвел Бабаянни ҳар қандай ҳолатда ҳам ўз олдига максимал мақсадларни қўядиган инсон деса бўлади. Эндиликда Ўзбекистоннинг икки карра "Энг яхши мураббийи" (2014-2015 й.) "Локомотив" билан ҳам юқори марраларни забт этишни мақсад қилган.


Бизгача етиб келган тарих китоблари ва саҳиҳ ҳадислардан маълумки Пайғамбаримиз соллаллоҳу алайҳи васаллам ўз юмушларини доимо ўзлари бажаришга ҳаракат қилганлар. Аммо, саҳобалар Набий соллаллоҳу алайҳи васалламнинг муҳаббатларига сазовор бўлиш учун ул зотнинг хизматларида бўлишга ошиққанлар. Алихонтўра Соғунийнинг “Тарихи Мухаммадий” асарида, Расулуллоҳ соллаллоҳу алайҳи васалламнинг бази юмушларини доимий бажарувчи хос ходимлари ҳақида ҳам маълумотлар келтирилган. Жумладан, ходимлари ичида энг машҳури ҳазрати Анас ибн Молик розияллоҳу анҳудир. Мадинага ҳижрат қилиб келган йилдан бошлаб Расулуллоҳ соллаллоҳу алайҳи васаллам вафот бўлгунларича хизматларида бўлди. Унинг ҳаққида Расулуллоҳ соллаллоҳу алайҳи васаллам: — Эй бор Худоё, Анаснинг мол-жонига бу дунёда барака бергил, охиратда унга жаннат ато қил, — деб дуо қилдилар. Дуолари қабул бўлиб, мол-жонига барака кириб дунёси кўпайди, ўлганида ёлғиз ўзидан туғилган болалари эрса бир юз олтита бўлган эди. Ўзи бир юз йигирма йил умр кўрди.\nИккинчиси, Абдуллоҳ ибн Масъуд розияллоҳу анҳу эрур. Маккада турганларидан бошлаб Расулуллоҳ соллаллоҳу алайҳи васаллам билан бирга бўлиб, ҳеч ажрамас эди. Билмаган кишилар шу оиладан деб ўйлар эдилар. Расулуллоҳ соллаллоҳу алайҳи васалламнинг мисвокларига, ковушларига эга эди. Таҳорат олишда мисвокларини, турганларида ковушларини тайёрлаб, юрганларида асо кўтариб, олдиларида йўл бошлар эдилар.\nУчинчи хизматчилари Муайқиб Давсий розияллоҳу анҳу эрди. Расулуллоҳ соллаллоҳу алайҳи васаллам муҳр шарифларини сақламоқ учун бу кишига топширмиш эдилар.\nТўртинчилари, Уқба ибн Омир розияллоҳу анҳудур. Бу киши эрса Расулуллоҳ соллаллоҳу алайҳи васалламнинг хачирлари Дулдулни боқиш, кутиш вазифасида эди. Сафарда, ҳазарда уни етаклаб Расулуллоҳ соллаллоҳу алайҳи васалламни миндириш, тушириш хизматини бажарур эди.\nБешинчилари, Расулуллоҳ соллаллоҳу алайҳи васалламнинг муаззинлари ҳазрати Билол Ҳабаший розияллоҳу анҳу эрур. Бу эрса Расулуллоҳ соллаллоҳу алайҳи васалламнинг оилалари устидаги сарф, нафақа ишларига ёрдамлашур эди. Ҳижратнинг 8-йили Макка фатҳ бўлганида Расулуллоҳ соллаллоҳу алайҳи васаллам амрлари билан Каъбатуллоҳ ўгизасига (устига) чиқиб, Макка шаҳрида биринчи азони Муҳаммадийни айтган одам шул кишидур. Ҳижратнинг 20- йили олтмиш олти ёшда Шом шаҳрида вафот топди. “Арабнинг афзали мендурман, Ҳабашнинг афзали Билолдур”, деган ҳадис шул киши ҳақида келмишдур.\nЯна бир ходимлари Абу Зар Ғифорий розияллоҳу анҳу эрур. Бу киши эрса, Расулуллоҳ соллаллоҳу алайҳи васалламга ваҳий келгандан кейин тўртинчи бўлиб Исломга кирган, сўфийлик, қаттиқ тарки дунё қилган улуғ саҳобалардан эди. Дунё тўплаган кишиларнинг ҳеч биридан рози бўлмай: “Уч кунлигидан ортиғини муҳтожларга бўлиб бериш керак”, дер эди. Пайғамбаримиз соллаллоҳу алайҳи васалламдан илгари бутга топинмаган, ҳақ дин излаган киши эрди. Мунинг мазҳабида ҳар бир мусулмон одамга кундалик овқатига қаноат қилиб, ортиғини муҳтожларга бериш фарздур. Хазина қилиб сақлаб қўйиш ҳаромдур. Шунинг учун Ҳазрати Усмон розияллоҳу анҳу халифа вақтида Шом волийси Муовия билан бир масала устида хилоф чиқиб тортишувлар бўлди. Ҳазрати Усмон розияллоҳу анҳунинг ювошлигидан, қариндошчанлигидан фойдаланиб, Муовия бошлиқ Бани Умайя раисларига бу сўз оғир келганликдан Ҳазрати Усмон розияллоҳу анҳуга шикоят қилдилар. Ҳазрати Усмон розияллоҳу анҳу тарафидан чақирилиб Мадинага келгач, яна шу ҳақда ўз сўзини қувватлаб бу фикрдан қайтмади. Сўнгра Абу Зар розияллоҳу анҳунинг халққа кўп аралашмаслигини маслаҳат қилиб, Ҳазрати Усмон розияллоҳу анҳу Мадинадан уч манзил узоқликда бўлган Рабаза деган киши йўқ ерга сургун қилди. Саҳобалар орасида фитна қўзғалди. Ҳазрати Усмон розияллоҳу анҳуни шаҳодатларига сабаб бўлган ишларнинг бириси шул эди.\nҲижратнинг 9-йили Расулуллоҳ соллаллоҳу алайҳи васаллам Шом тупроғига яқин Табук ғазотига чиқмиш эдилар. Шунда Абу Зар розияллоҳу анҳунинг минган туяси чарчаб аскар ортида қолди. Юришга ярамаганликдан қуролларини осиниб, юкини елкасига қўйиб йўлга тушди. Унинг келаётганини Расулуллоҳ соллаллоҳу алайҳи васаллам йироқдан кўриб: — Бечора Абу Зар, ёлғиз юради, ёлғиз ўлади, — дедилар. Шунинг устига Кўфадан келаётган Ибн Масъуд розияллоҳу анҳу бошлиқ бир жамоа киши келиб қолишди. Расулуллоҳ соллаллоҳу алайҳи васаллам: — Эй Абу Зар, сенинг жанозангни мўминлардан бир жамоа киши ўқийди, — деган эдилар. Расулуллоҳсоллаллоҳу алайҳи васаллам айтганларидек, Рабазага сургун бўлиб, шу жойда ёлғизликда вафот топади. Яна ул зот айтганларидек, Ибн Масъуд розияллоҳу анҳу имом бўлиб, шул жамоа жанозасини ўқиди. Расулуллоҳ йигирма неча йил илгари Абу Зар розияллоҳу анҳу ҳақида ғайбдан хабар айтган мўъжиза сўзлари деганларидек тўғри чиқди.\nДругие материалы в этой категории: « Ҳеч ўйлаб кўрдингизми?\tНишонга урилган гаплар: “Бир кунда беш марта таҳорат қиладиган қизнинг макияж (пардоз-андоз)га эҳтиёжи тушмайди” »


Олимпиада машъаласи яна норозиларни тўплади\n16 май 2021, Тошкент вақти: 19:56\nПекинда ўтадиган Ёзги Олимпия ўйинлари машъаласи Жанубий Кореядаги сафарини тугатди.\nСеулда таҳсил оладиган минглаб хитойлик талаба Олимпиадани қувватлаб, қизил байроқлар билан машаъала йўлига пешвоз чиқди. Хитой ҳукумати сиёсатига қарши норозилар эса машъала йўлини тўсишга уринди. Икки томон ўртасида кичкина тўқнашув ҳам бўлди. Машъала эстафетаси хавфсизлигини 8 мингдан ортиқ полициячи таъминлаб турди.\nМашъала йўлини кесиб чиққан кореялик фаоллар Хитой ҳукуматининг шимолий кореялик қочқинларини юртига қайтаргани ва Тибетдаги намойишлар куч билан бостирилганига қарши норозилик билдирди. Олимпиада машъаласи Жанубий Кореяга Япониядан келди. Шанба куни Японияда ҳам норозилар машъала эстафетасини тўхтатишга уринган, аммо полиция бундай ҳаракатларни бартараф қилганди.\nМашъала Сеулдан КХДР пойтахти Пхеньянга келтирилди


Масъулиятли касб эгаларининг байрами — “Qoraqalpog'iston tongi” gazetasi\nМасъулиятли касб эгаларининг байрами\nҚорақалпоқ давлат Ёш томошабинлар театрида 27 июнь — Матбуот ва оммавий ахборот воситалари ходимлари кунига бағишланган тантанали йиғилиш бўлиб ўтди.\nТадбирда Қорақалпоғистон Республикаси Жўқорғи Кенгеси қўмита раиси Д.Қурбаниязов Қорақалпоғистон Республикаси Жўқорғи Кенгеси ва Вазирлар Кенгашининг Матбуот ва оммавий ахборот воситалари ходимларига йўллаган байрам табригини ўқиб эшиттирди.\nТаъкидланганидек, халқимиз ушбу машаққатли ва масъулиятли касб эгаларининг меҳнатини ҳамиша кузатиб боради ҳамда инсонларга энг яқин касб эгалари сифатида алоҳида ҳурмат қилади. Шу билан бирга бугунги ҳаётни матбуот ва оммавий ахборот воситаларисиз кўз олдига келтира олмайди. Президентимизнинг “Оммавий ахборот воситалари сўзда эмас, амалда “тўртинчи ҳокимият” даражасига кўтарилиши зарур. Бу замон талаби, ислоҳотларимиз талаби”, — деган қимматли фикрларини теран англаб, ўзларининг дунёқараши, билим даражаси, касб маданияти, маҳорати ва бошқа сифатларини танқидий нуқтаи –назардан баҳолаб бориши лозим.\nЎтган қисқа давр ичида Президентимиз томонидан матбуот ва ахборот соҳасини бошқаришни такомиллаштириш, журналистлар ижодий уюшмаси, оммавий ахборот воситалари, соҳа ходимларининг меҳнатларини рағбатлантириш, Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлигини ташкил этиш бўйича қабул қилинган фармон ва қарорлар ҳаётимизда муҳим ўрин тутади. Зеро, ҳозирги глобаллашув ва ахборот даври ҳар бир журналистдан, радио, телевидение ва матбуот соҳаси ходимларидан давр билан ҳамнафас қадам ташлашни, ўз устида ишлашни янгидан янги мавзулар бўйича тинимсиз изланишни, янгича фикрлашни қатъий талаб қилмоқда.\nБу йил “Вести Каракалпакстана” газетасининг нашр этилганига 100 йил, “Еркин Қарақалпақстан” газетасига 95 йил, Қорақалпоғистон ахборот агентлигига 65 йил, Қорақалпоғистон телевидениесига 55 йил, шунингдек. “Тараққиёт кўзгуси” газетасига 85 йил, “Қўнғирот ҳақиқати” газетасига 75 йил, “Ақманғит та¦и” газетасига 50 йил тўлиши миллий журналистикамиз муносиб ривожланиш босқичларидан ўтганини яна бир бор исботлайди.\nТадбирда “Вести Каракалпакстана” газетасининг 100, “Еркин Қарақалпақстан” газетасининг 95 йиллиги муносабати билан газета ходимлари фахрий унвонлар билан тақдирланди. Шунингдек, Қорақалпоғистон Республикаси Жўқорғи Кенгеси ва Вазирлар Кенгаши номидан республика газета-журналлар таҳририятларига, Қорақалпоғистон ахборот агентлиги жамоасига компьютер тўпламлари совға қилинди.\nШундан сўнг, “Еркин Қарақалпақстан”- “Вести Каракалпакстана” газеталарининг Бош муҳаррири, Ўзбекистон Журналистлари ижодий уюшмаси Қорақалпоғистон бўлими раҳбари К.Реймов, “Қорақалпоқ адабиёти” газетаси Бош муҳаррири, сенатор Г.Аннақиличева ва бошқалар йиғилганларни касб байрами билан табриклаб, Президентимиз томонидан матбуот ва ахборот соҳасини ривожлантириш, моддий-техник базасини мустаҳкамлаш, машаққатли касб эгаларининг меҳнатини рағбатлантириш борасида амалга оширилаётган ишларга тўхталиб ўтишди.\nБайрам муносабати билан матбуот ва оммавий ахборот воситалари соҳасида фаолият юритаётган бир гуруҳ фидоий ходимларга вазирлик ва жамоат ташкилотларининг Фаҳрий ёрлиқлари ҳамда қимматбаҳо совғалари топширилди.\nТантанали йиғилиш республикамиз санъат усталарининг концерт дастури билан якунланди.\nҚ.БЕГИМОВ олган сурат.


ЎзА - Музейлар фаолияти талабга жавоб берадими?\nАндижон вилояти тарихи ва маданияти давлат музейи мисолида\nБугун ана шу масканларга аҳоли, айниқса, ёшлар қай даражада ташриф буюрмоқда? Музейларда сайёҳлар учун қандай шароит ва қулайликлар яратилган? Ана шу саволларга Андижон вилояти тарихи ва маданияти давлат музейи фаолияти мисолида жавоб топишга ҳаракат қилдик.\nАндижон вилояти тарихи ва маданияти давлат музейи капитал реконструкция қилиниб, атрофи ободонлаштирилди, инфратузилмаси тубдан янгиланди. Бу ишлар учун 500 миллион сўм маблағ сарфланди.\nАйни пайтда 110 мингдан зиёд экспонат сақланаётган мазкур музейнинг “Жомеъ меъморий обидаси“, “Бобур уй-музейи”, “Чўлпон ёдгорлик музейи”, “Қалъа ёдгорлик мажмуаси” бўлимлари ҳамда Пахтаобод туманидаги “Ҳабибий ёдгорлик музейи” филиали фаолият кўрсатмоқда.\n“Жомеъ меъморий обидаси“ бўлимида жойлашган адабиёт ва санъат галереясида тарихимизга оид 20 мингдан зиёд ҳужжат, қўлёзма ва турли даврларда чоп этилган китоблар, шунингдек, Андижон адабий муҳити ва халқ амалий санъатига оид ноёб асарлар, буюмлар ўрин олган. ХIV асрга оид Бобур уй-музейи (Арк ичи) меъморий обидасида Заҳириддин Муҳаммад Бобур ва бобурийлар даврига, “Қалъа” меъморий ёдгорлигида эса ХIХ аср ва ХХ аср бошларидаги Андижон тарихига, Абдулҳамид Чўлпон ҳамда Зокиржон Ҳабибий ёдгорлик музейларида ўзбек адабиёти ривожига салмоқли ҳисса қўшган ижодкорлар ҳаёти ва фаолиятига оид экспонатлар сақланмоқда.\n– Музейимизни бундан икки йил аввал йилига тахминан 40-42 минг киши томоша қилган бўлса, 2019 йилда 70 мингдан ортиқ одам ташриф буюрди, – дейди Андижон вилояти тарихи ва маданияти давлат музейи директори ўринбосари Роҳатой Муҳаммедова. – Жумладан, 250 нафардан зиёд хорижлик сайёҳ ҳам музей экспонатлари билан танишди.\nМузейдаги ҳар бир экспонат ёритиш чироғи билан таъминланди. Хорижий сайёҳлар учун сувенирлар сотиладиган дўкон ташкил этилди. Интернетдан эркин фойдаланишни йўлга қўйиш мақсадида музей ҳудудида Wi-Fi интернет зонаси яратилди. Бу каби қулайликлар музейга ташриф буюрувчилар сонини ортишига хизмат қилмоқда.\nАҳоли, айниқса, ёшларнинг музейга қизиқиши ва ташрифини ошириш мақсадида Ўзбекистон Бадиий ижодкорлар академияси, “Ҳунарманд” уюшмаси вилоят бўлимлари билан ҳамкорликда кўплаб тасвирий ва халқ амалий санъати асарлари кўргазмалари ўтказилади.\nВилоят Халқ таълими бошқармаси билан ҳамкорликда ўқувчи-ёшларнинг музейга мунтазам келиб туришини таъминлаш бўйича ҳам муайян ишлар олиб борилади. Хусусан, юқори синфларда адабиёт, тасвирий санъат ҳамда тарих фанлари дарслари бир йилда бир марта бевосита музейнинг тегишли бўлимларида ўтказилиши йўлга қўйилди.\nБир неча йилдирки, музей маъмурияти ҳамда Ўзбекистон Фанлар академияси Самарқанд археология институти олимлари ҳамкорлигида қўшма илмий экспедиция иш олиб бормоқда. Қўрғонтепа туманидаги “Қўштепа” археологик ёдгорлигидаги қазиш ҳамда илмий-тадқиқот ишлари натижасида юртимизнинг қадим ўтмишига оид 5 мингга яқин сопол буюм топилди. Улар музей фондига топширилиб, “Кўҳна замин дурдоналари” кўргазмаси доирасида кенг жамоатчиликка намойиш этилди. Ушбу буюмлар яқин кунлар ичида Ўзбекистон халқлари тарихи музейида ташкил этиладиган кўргазмага олиб борилиши кўзда тутилган.\n– Музейимизда турли даврларга оид 2 мингга яқин қўлёзма сақланмоқда, – дейди Қўлёзма ва тошбосма китобларни сақлаш сектори мудири Ғанижон Қосимов. – Мутахассислар уларнинг илмий-тарихий аҳамиятини ўрганмоқда. Музей экспонатларининг электрон каталогини яратиш бўйича ҳам ишлар олиб борилмоқда.\nМузей жамоаси томонидан ўтган йили халқаро ҳамкорликни йўлга қўйиш борасида ҳам қатор ишлар амалга оширилди. Жумладан, Қирғизистон Республикаси Ўш областидаги “Сулаймон-тоо” миллий-тарихий археологик музей комплекси билан ҳамкорлик меморандуми имзоланди. Ҳамкорлик доирасида Андижонда “Сулаймон-тоо – халқаро мерос объекти” номли кўчма кўргазма ташкил этилди. Шунингдек, Ўш шаҳрида “Фарғона водийсидаги умумий қадриятларни сақлаган музейлар ҳамкорлиги” мавзусида семинар ўтказилди. Бу икки қўшни халқлар ўртасидаги маданий-тарихий ҳамкорлик ришталарини мустаҳкамлашга, сайёҳлар оқимининг кўпайишига ёрдам бермоқда.\nХалқаро ҳамкорлик кўламини кенгайтириш мақсадида Венгрия Республикаси Халқ музейи, Қозоғистон Республикаси Миллий музейи ҳамда Хитой Республикасининг Сиангь шимоли-ғарбий университети вакиллари билан учрашувлар ўтказилди. Учрашувлар доирасидаги мулоқотларда келгусида ҳамкорлик алоқаларини йўлга қўйиш юзасидан таклифлар билдирилди.\nНаврўз байрами арафасида Ўш шаҳрида “Андижоннинг туризм салоҳияти” мавзусида, апрель-май ойларида Рус миллий-маданий маркази, Россия Федерациясининг Оренбург тарихий-ўлкашунослик музейи билан ҳамкорликда Андижон вилояти тарихи ва маданияти давлат музейининг “Андижон қалъаси” ёдгорлик мажмуасида Оренбург тарихий-ўлкашунослик музейининг кўчма кўргазмасини ўтказиш режалаштирилган.\nМухтасар айтганда, Андижоннинг қадим тарихидан сўзловчи ушбу музейда сақланаётган ноёб экспонатлар, осори-атиқалар билан танишиш юртдошларимиз қалбида тарихимиз, улуғ аждодларимиз, она Ватанимизга бўлган ҳурмат ва эҳтиромни янада оширади.


Мақолалар | Insonvaqonun.uz\nИНСОНЛАРДА нима кўп, ўй, хаёл кўп. Шу билан бирга саволлар ҳам кўп. Баъзан ана шу саволларимизга кимдан жавоб олишни билмай сарсон бўламиз. Айниқса, бу ҳуқуқий масалага оид бўлса-ми? Рости, бирон бўйинбоғли ҳуқуқшуноснинг олдига бориб саволингизни айтишга ийманасиз. Телефон орқали сўраш ҳам Сиз учунмас. Ёки хориж сериалларидаги каби шахсий адвокат ёллашни ҳам чўнтак кўтармайди. Қарабсизки, ҳуқуқни ўрганишга иштиёқ бору кимга мурожаат қилиш ёки қандай ўрганишга бош қотган. Лекин бугун ҳамма нарсанинг иложи бор. Уйда ўтирган ҳолда бозорлик қилишингиз, китоб олишингиз, такси ёллашингиз, чипталар харид қилишингиз, мазали таомлар буюртиришингиз мумкин. Бу хизматлардан интернет орқали фойдаланса бўлади. Қандай яхши-а? Вақтингиз тежалади. Унгача зарур ишларингизни қилиб олишга ҳам улгурасиз.\nАСЛИДА хусусий мулк дахлсизлиги Конституция нормалари (Ўзбекистон Республикаси Конституцияси 53-модда) билан мустаҳкамланган. Шунга қарамай, айрим мансабдор шахслар томонидан асосий қонунга хилоф хатти-ҳаракатлар рўй берди. Бу масала давлатимиз раҳбарининг диққат эътиборида бўлди ва мулк эгаси ҳамда ҳокимият вакиллари ўртасидаги келишмовчиликларга ўз вақтида ечим топилди. Аммо масаланинг моҳияти бошқа ерда. Яна худди шундай воқеалар рўй бермаслигига кафолат бера оламизми? Қачон одамларимизда ҳуқуқий онг шакл топади? Бу вазиятда қонунчиликдаги нормаларни янада кучайтириш, асосий мажбуриятлар ва жавобгарликни мустаҳкамлаш зарур эди. Шу мақсадда жорий йилнинг 13 августида иккита муҳим ҳужжат қабул қилинди. Адлия вазирлиги томонидан 15 август куни мазкур қонун ҳужжатлари муҳокамасига бағишланган матбуот анжумани ташкил этилди.\nСЎНГГИ кунларда кўп муҳокамаларга сабаб бўлган ОАВлар, блогерларнинг “пост”лар ва изоҳлар учун жавобгарлиги масаласида Ўзбекистон ва хориж мамлакатлари қонунчилигини таҳлил қилган ҳолда ўз муносабатимни билдиришни лозим топдим.\nОҚОЛТИНЛИК Ҳамид Дониёров (исм-шарифлар ўзгартирилган) ўзаро оилавий келишмовчилик оқибатида турмуш ўртоғи Г.Юлдошевага шапалоқ тортиб юборганида, ерга йиқилиб, ўнг қўли тирсак қисмида кучли оғриқ сезди. Ҳ.Дониёров турмуш ўртоғи билан Янгиер шаҳар тиббиёт бирлашмасига бориб дастлабки тиббий муолажани олиб, уйига қайтишди. Табиийки, эртасига ИИБ ходими С.Донабаев эр-хотинни ИИБга олиб борди. Дастлабки суриштирув ўтказилгач, Г.Юлдошева Оқолтин туман суд тиббий экспертизасига олиб борилди.\nКЎЧАДА бўладими, директорлар кенгаши мажлисида бўладими, порахўрлар ўзига яраша ваколат ва дахлсиз ҳуқуқлардан фойдаланишади. Аммо айрим сўзлар ҳақиқий маъноси ва порахўрликдаги ташбеҳи билан мутлақо яқин келмайди. Масалан, озарларда “ҳурмат” сўзи пора бериш учун ҳам ишлатилади. У ҳаётдаги асл ҳурматдан мутлақо фарқ қилади. “Ҳурмат бажо келтир”, деган жумла эса порахўрлик билан боғлиқ хизматни бажаришни англатади.\nБОЗОР майдонининг азим чинорлари шовуллар, саркаш шамол эсарди. Оқловчи Ҳожи Намиқбей иш қоғозлари учмасин учун олиймақом шийпонга менгзаган кичик идорасининг ойналарини беркитди. Очиқ эшик табақасини тортқиларкан елкасига тўрва илган, жабдуқли уловининг жиловини тутган, биққигина, йирик саллали қишлоқининг яқинлашаётганини кўрди.\nПОРА муомаласи деярли барча давлатларда жиноят ҳисобланиб, у коррупция, деган умумий ном билан юритилади. Ислом дини мусулмонларга порани бекорга ҳаром қилмаган, пора олишда иштирок этадиганларга бекорга жазо тайинланмаган. Зеро, порахўрлик натижасида фасод ва зулмкорлик авж олади, ноҳақ ҳукмлар қилинади, яъни шахсий манфаат устун қўйилади.\nОНАНИ Ватанга қиёслаймиз, эъзозлаймиз. Аёлни оиламиз чироғи, кўнглимиз фароғати, дея ардоқлаймиз. Аммо аёлга бахт бердик, деб гоҳо унинг елкасига оғир юкларни ҳам ортиб қўямиз. Нозик елкасида оғир юклар билан анча жойга бориб қолган, соғлиғини йўқотиб, хаста бўлганида меҳримизни ундан дариғ тутамиз “кунда касал, жонимга тегди”, дея зуғум қиламиз.\nИККИНЧИ жаҳон урушининг аянчли оқибатларидан кейин Бирлашган Миллатлар Ташкилоти тузилди. Бу тасодифий эмас. Уруш юзага келтирган мудҳиш кулфатларни енгишда одамларга елкадош бўлиш бу ташкилотнинг зиммасидаги улкан вазифа эди. Ўша пайтларда БМТ низомида давлатларнинг низоли вазиятларда куч ишлатмаслик ёки куч билан таҳдид қилмаслик тамойили мустаҳкамланганди. Шу тариқа давлатлар ўртасида тинчликни асраш, алоқаларни мустаҳкамлаш учун бирин-кетин чоралар кўрила бошланди ва БМТ доирасида шу масала билан боғлиқ ҳаракатлар бугунгача давом этаяпти. Аммо урушни тақиқлаш билангина уни йўқ қилиш мумкин, деб ҳисоблаш, албатта, соддалик бўлади.


Ўзбекистон Президенти Шавкат Мирзиёев Бирлашган Миллатлар Ташкилоти Бош Ассамблеясининг онлайн форматда ўтаётган 75-сессиясида илк маротаба ўзбек тилида нутқ сўзлашлари ўз Ватанимга бўлган меҳр-муҳаббатимни, садоқатимни янада оширди. Президентимиз ўз нутқларида долзарб масалаларга урғу бердилар. Жумладан, Ёшлар ҳуқуқлари тўғрисидаги Бирлашган Миллатлар Ташкилоти конвенциясини қабул қилиш; Оролбўйи минтақасини экологик инновация ва технологиялар ҳудуди деб эълон қилиш ҳақида Бирлашган Миллатлар Ташкилоти Бош Ассамблеясининг махсус резолюциясини қабул қилиш таклифлари ҳозирги вақтда муҳимдир.\nЮртбошимизнинг ёшлар масалаларига эътибор қаратишлари биз ёшларни янада илмий-амалий иш фаолиятимизга жиддий қарашимизга, жавобгарлигимизни оширишга ундайди. Хусусан, республикамизда ҳар бир ёш тадбиркорларнинг жамиятда муносиб ўрин эгаллаши ва ўз салоҳиятини намоён этиши Президентимиз нутқларида ўз ифодасини топди.\nОролбўйи минтақасини экологик инновация ва технологиялар ҳудуди деб эълон қилиш таклифи, бевосита мен ёш олим хамда тадбиркор сифатида фаолият олиб бораётган йўналишларига янада эътибор қаратишим кераклигини англатди.\nМен давлатимиз раҳбарига катта ишонч билдирган ҳолда ёшлар сафида эканлигимдан фахрланаман. Ўз навбатида амалга оширилаётган ислоҳотларда илмий изланишларим орқали ҳамда «Nuratau Resources » хусусий корхонаси директори лавозимидаги тадбиркорлик фаолиятим билан бор кучим ва имкониятларимдан фойдаланиб, фаол иштирок этишни ўз олдимга мақсад қилиб қўйдим.\nПўлат Мавлонов ,\nтадқиқотчи, «Nuratau Resources » хусусий корхонаси директори, гелогик-қидирув ишлари бўйича фундаментал лойиҳа тадқиқотчиси, минералларни бойитиш ва кўмир ёқадиган электр станциялардаги чиқинидаларни бойитиш бўйича «яшил технологиялар» муаллифи


“ТОЗА ҲУДУД” ДАВЛАТ УНИТАP КОPХОНАСИ ЧОP-АТPОФ ТОЗАЛИГИНИ ТАЪМИНЛАЯПТИ - AmuNews.uz - энг сўнгги янгиликлар\n“ТОЗА ҲУДУД” ДАВЛАТ УНИТАP КОPХОНАСИ ЧОP-АТPОФ ТОЗАЛИГИНИ ТАЪМИНЛАЯПТИ\nҚорақалпоғистон Pеспубликаси “Тоза ҳудуд” давлат унитар корхонасининг туманимиздаги филиали зиммасига туман ҳудудидаги асосий майдон ва кўчалар, йўлакчалар қисмларида тўпланиб қолган чиқиндиларни олиб ташлаш, ирригация тизимларини тозалаш вазифалари юкланган. Шунингдек, хусусий уй-жой мулкдорларининг ширкатлари, уларнинг тасарруфида бўлган кўп қаватли уй-жойлар атрофларини тозалаш ҳам белгиланган.\nБунингдек хизматларни бажаришда “Тоза ҳудуд” давлат унитар корхонаси томонидан қаттиқ маиший чиқиндиларни ташиб кетиш хизматини кўрсатишнинг тариф миқдорлари Қорақалпоғистон Pеспубликаси Вазирлар Кенгашининг 2019 йил 7 январдаги 1-сонли Қарорига асосан белгиланган. Бунда аҳоли жон бошига жисмоний шахсларга 2100 сўм, юридик ташкилотларга 1 метр куб чиқинди учун 46 000 сўм белгиланган.\nКорхонада бу каби хизматларни бажаришга 12 та махсус техникалар, 39 нафар ишчилар жалб қилинган.\nТуманимиз ҳудуди озода-ораста бўлишига, чиқиндилар йиғилиб қолишининг олдини олишга қаратилган саъй-ҳаракатларимиз 17 та овул, маҳаллалар ҳудудини қамраб олди. Яъни Чордара, Бойовул, Дурунки, Олмазор, Гулзор, Ойбек, Беруний, Бўстон, Дўстлик, Янгиобод, Фаровон, Чойкўл, Босув, Тошёп, Ўрта қалъа, Арна бўйи каби овул ва маҳаллалар фуқаролар йиғинлари билан оммавий шартномалар тузилиб, 42 мингдан зиёд аҳолига хизмат кўрсатилмоқда.\nКелгусида қамровни яна ҳам кенгайтириш ниятидамиз.\nЎтган 2019 йилда 7 та маҳаллалардаги кўп қаватли уйлар ёнига филиалимиз буюртмасига асосан “Гул диёрим” масъулияти чекланган жамияти томонидан 9 та чиқинди йиғиш майдончалари қурилиб, фойдаланишга топширилди ва кўп қаватли уйларда яшовчи аҳоли фойдаланиб келаяпти. Келгусида чиқинди йиғиш майдончаларини кўпайтиришни режалаштираяпмиз.\nЖорий йил учун юридик ташкилотлар билан қаттиқ маиший чиқиндиларни ташиб кетиш юзасидан 164 та шартномалар имзоланди ва хизмат кўрсатилмоқда.\nЧор-атроф чиқиндилардан холи, озода, гўзал бўлиб туришини ким ҳам истамайди дейсиз?\nАйниқса, кўкламда ҳаммаёқни саришта, обод, кўкаламзор қилиш учун ҳаракат авж олади. Бу халқимизнинг қон-қонига сингиб кетган азалий одатларидан десак, хато бўлмас. Корхонамиз фаолияти шундай эзгу мақсадга қаратилгани бизга доимо куч-қувват бағишлайди. Барчага Наврўзи олам муборак бўлсин!\n“Тоза ҳудуд” ДУК туман филиали бошлиғи.


Хурмо | Megadunyo.UZ\nАвтор: admin 0 Комментариев араб, африка, мева, Саҳройи кабир, хурмо\nАфрика шимолидаги воҳаларда яшайдиган халқнинг асосий нон-насибаси хурмо ҳисобланади. Улар жазирама иссиқ кунларда хурмо дарахти соясидан баҳраманд бўлишади.\nХурмо дарахли шу ерлик халқнинг озуқага, қурилиш материалларига, қисқаси, кун кўриш учун зарур нарсаларга бўлган эҳтиёжларини қондиради. Саҳройи Кабирнинг айрим вилоятларида хурмо (меваси) ҳамон пул вазифасини ўтаб келмоқда.\nХурмо — парваришталаб дарахт. Араб халқида шундай бир нақл бор: «Хурмо чўл маликаси, унинг оёғи сувда, боши оловда». Хурмо учун нам ва салқин турпоқ билан бирга жазирама иссиқ, қуёшли кунлар зарур. Унга шундай шароит яратиб берилгандагина у кишилар меҳнатини оқлайди, уларга ўзининг тилладек меваларини инъом этади.\nХурмо дарахти танасидан ўсиб чиққан ўсимталарни олиб ўтказиш йўли билан кўпайтирилади. Шу тарзда экилган хурмо 4—5 йилдан кейин ҳосил бера бошлайди, 11 йилдан кейин камолга этади. Хурмо дарахтининг ҳар бир тупи йилига ўрта ҳисобда 40 килограммдан ҳосил беради ва тахминан юз йилгача ҳосил бериб туради. Баъзи хурмоларнинг ҳар тупидан 100 килограммгача ҳосил олинади.\nСаҳройи Кабирда хурмо дарахти, одатда, апрел ойида гуллайди. Суғориладиган ерлардан унумлироқ фойдаланиш мақсадида айрим ҳолларда хурмо дарахтлари орасига ўрик, унинг тагига эса сабзавот экинлари экилади.\nСаҳройи Кабирда барча хурмо дарахтларининг ҳосили тайин этилган бир кунда териб олинади. Ялпи терим «эълон» қилинмагунча ҳеч ким ўзининг шахсий мулки ҳисобланган дарахтнинг битта мевасини ҳам узиб ололмайди — ҳаққи йўқ; хурмони бевақт узган киши жазога маҳкум этилади. Воҳадаги тартиб-қоида шундай. Қабила бошлиқлари ёки маҳаллий ҳокимлар ҳосил йиғиштириб олинадиган кунни тайинлагач, бу ҳақда бутун мамлакат бўйлаб хабар қилинади. Белгиланган куни ҳамма ўзига тегишли хурмоларни битта қўймай териб олиши шарт. Териб олинган хурмолар хоналарнинг шипига осиб қўйилади. Хурмо осиғлик ҳолда бир неча ой, ҳатто йиллаб сақланганида ҳам мазасини ва хушбўй ҳидини йўқотмайди.\nЖазирама иссиқ кунлари чўлда тангача соя топилмайдиган кезларда ҳамма ўзини хурмо соясига олади. Чўлда хурмо муқаддас мевадек азиз. Чақалоқнинг бешиги, келинчакнинг рўмоли хурмо билан безатилади. Хурмо япроқлари қадимги Мисрда ўзига хос календар вазифасини ҳам ўтаган. Роса бир ойда хураио барги қуриб тушади.\nХурмо мевасига тўйимлилиги жиҳатдан бирон-бир мева тенг келолмайди. Қуритилиб тахланган хурмони араблар «чўл нони» деб аташади. Хурмонинг таркибида 70% қанд, бир фоиз ёғ, 6% оқсил моддаси ва турли витаминлар бор. Араблар хурмодан ҳар хил таомлар тайёрлайди, турли тарзда овқатга солади. Улар, кўпинча арпа унига хурмо қўшиб нон пиширадилар, хурмо ширасидан шинни, баъзан «асал» ҳам тайёрлайдилар, хурмо дарахти баргларидан пишиқ ва қайишқоқ саватлар, бўйралар тўқийдилар, толасидан эса турли арқонлар эшадилар. Кекса хурмо дарахтлари қуриганида улардан қурилиш материали сифатида фойдаланилади.\nХурмонинг навлари жуда кўп: айримлари жуда қуруқ, бошқалари жуда ширали бўлади. Четга чиқариладиган хурмолар, одатда, бир ҳафтагача илдизида қуритилади. Улар секин-аста туршак бўла бошлагач, узиб олиб яшикларга, айрим ҳолларда махсус қопларга жойлаб Европа, Америка ва бошқа мамлакатларга юборилади. Қуритилган хурмо бир неча йилгача айнимайди. Хурмо, асосан, Африканинг шимоли ва Осиёнинг жануби ғарбидаги мамлакатларда етиштирилади.


1news.uz - Жорий йил 31 октябрь куни Американинг Нью-Йорк шаҳрида террорчилик хуружи содир этилди, 29 ёшли Ўзбекистон фуқароси Сайфулла Соипов уни амалга оширганликда гумон қилинмоқда.\nЎзбекистон Республикасининг ваколатли идоралари ушбу тахминни тасдиқламоқда. Соипов Сайфулла Ҳабибуллаевич 1988 йил 8 февралда Тошкентда туғилган. 2005 йили касб-ҳунар коллежини тамомлаган, 2005 — 2009 йиллари эса Тошкент молия институтида ўқиган. Олий ўқув юртини тамомлаганидан сўнг пойтахтдаги “Саёҳат” меҳмонхонасига ҳисобчи бўлиб ишга жойлашган. АҚШга кетгунига қадар С. Соипов жиноий жавобгарликка тортилмаган ва умуман, ҳуқуқ-тартибот идораларининг эътиборига тушмаган.\n2010 йили Сайфулла Соипов “грин-кард” лотереясини ютган ҳамда ўша йилнинг ўзида АҚШга жўнаб кетган. Сўнгги бир неча йил давомида у АҚШда вақтинча истиқомат қилаётган ўзбекистонлик аёл билан фуқаролик никоҳида бўлган. Ўшандан буён С. Соипов Ўзбекистонга бирон марта ҳам келмаган, ҳозир ҳам Тошкентда яшайдиган ўз ота-онаси билан кўришмаган.\nС. Соипов АҚШда бўлиши даврида Ўзбекистоннинг дипломатия ваколатхоналарида консуллик ҳисобида турмаган, ҳолбуки, амалдаги юридик меъёрларга мувофиқ, консуллик ҳисобида туриши лозим бўлган.\nМаҳалладаги қўшнилари С. Соиповга жуда ижобий таъриф беришди: уларнинг айтишича, у ҳеч қандай шубҳа уйғотмаган, бошқаларга нисбатан доимо ўзини вазмин ва самимий тутган. Фаровон оилада тарбия кўрган. Ота-онаси анъанавий исломга эътиқод қилади ҳамда ҳеч қачон қандайдир экстремистик оқимлар билан алоқада бўлишмаган.\nАҚШга борганидан кейин Сайфулла Соипов одамови бўлиб қолган, радикал гуруҳларнинг таъсири остига тушган. Бу ҳақда Америка ОАВ ҳам уни билган одамларнинг фикрларига таяниб шундай хабар берди.\nЎзбекистон Республикаси Президенти Шавкат Мирзиёев АҚШ Президенти Дональд Трампга йўллаган таъзияномасида Нью-Йорк шаҳридаги террорчилик ҳаракати оқибатида бегуноҳ кишиларнинг қурбон бўлгани муносабати билан чуқур ҳамдардлик изҳор этди. Мамлакатимиз раҳбари Ўзбекистон томони ушбу террорчилик ҳаракати суриштирув ишларига кўмак кўрсатиш учун бор куч ва воситаларини ишга солишга тайёр эканлигини тасдиқлади.\nТошлоқлик "фермер" 41 кг.дан ортиқ наша "ҳосили"дан айрилди “ВАЗ-21063” автомашинасини олиб қочган ўсмир қўлга тушди


Ўш: Мелис Мирзакматовнинг акаси ҳибсга олинди - BBC O'zbek\nРасмий хабарларга кўра, Ўш собиқ ҳокимининг акаси Кенеш Мирзакматов товламачиликда айбланмоқда. Аллақачон унинг устидан жиноий иш очилгани ҳам айтилмоқда.\nЯқинда халқаро қидирувга берилган Мелис Мирзакматов ўзининг қаердалиги ҳануз маълум эмас.\nЎтган йилнинг ноябр ойида Ўш собиқ ҳокими устидан сиртдан жиноий иш қўзғатилган.\nУнга расман “ўз хизмат лавозимини суиистеъмол этганлик” айби қўйилган, ҳибсга олишга қарор қилинганди.\nАён бўлишича, Кенеш Мирзакматов 2 май куни Ўшдан Бишкекка кетиш йўлида ҳибсга олинган.\nУ билан бирга яна уч кишининг қўлга олингани, ҳибсдагилар қолганларининг ҳам товламачиликда айбланаётгани айтилади.\nБу ҳақда Қирғизистон Ички ишлар вазирлигининг Ўш вилояти ва шаҳри бўйича Бош бошқармаси матбуот хизмати билдирган.\nМатбуот хизмати маълумотларига таянилса, тўрттовлондан икки нафари ўтган йили “Боткен фахрийлари жамияти”ни тузиб, уй сотиб олишга эҳтиёжманд одамларга ўз хизматларини таклиф қилишган, улардан пул ундиришган.\n“Жорий пайтда уларнинг товламачиликлари юзасидан тўққиз киши расман арз қилган. Аммо бошқа жабрдийдаларни ҳам топиш ишлари давом этмоқда. Дастлабки ҳисоб-китобларга кўра, улар етказган умумий зиённинг миқдори 132 минг АҚШ доллари ва 1 миллион сомдан ортиқроқни ташкил қилади”, - дейилади бошқарма матбуот хизмати баёнотида.\nМатбуот хизмати, ўз навбатида, шу пайтга қадар бу гуруҳнинг қўлидан 19 кишининг жабр чеккани аниқлангани, ҳозир бешинчи гумондорнинг қидирилаётгани ҳақида ҳам хабар беради.\nРасмий хабарларга кўра, бир нафарининг қидирувда эканига қарамай, аллақачон бешовлон устидан жиноий иш очилган.\nКенеш Мирзакматовнинг маҳкама ҳукми асосида икки ойгача муваққат тергов изоляторида сақлаб турилиши ҳам айтилади.\nМасъулларга кўра, жорий пайтда унинг товламачилик билан боғлиқ можарода Ўш шаҳри ҳокимлиги давлат мулки бошқармаси собиқ бошлиғининг ҳам қўли борлигига оид иддаоси текширилмоқда.\nХабарларга кўра, собиқ ҳокимга қўйилаётган айблов Қирғизистоннинг жанубий Ўш шаҳридаги қурилиш жараёнлари билан боғлиқ.\nНорасмий маълумотларга кўра, Мелис Мирзакматовнинг ўзи ҳозир хорижда бўлиши мумкин.\nҚирғиз мулозимлари эса, унинг айнан қайси давлатда экани ҳақида ҳеч нарса дейишмаяпти.\nАммо собиқ ҳокимнинг анча пайтдан буён жамоатчилик жойларида кўринмай қолгани кузатилади.\nУнинг "Улуттар биримдиги" партияси "Мелис Мирзакматов устидан жиноий иш қўзғатилишини сиёсий қатағон", деб тасвирлаганди.\nҚирғизистон Бош прокуратураси матбуот хизматининг билдиришича, Ўш шаҳри ва вилояти тергов бўлимларининг текширувлари собиқ ҳокимнинг Навоий кўчасидаги эстакада кўприги қурилиши жараёнида ноқонуний хатти-ҳаракатларга қўл урганини тасдиқлаган.\nЖумладан, жаноб Мирзакматовнинг қатор қонунларга зид равишда, ҳеч қандай техник-иқтисодий асосларсиз, шаҳардаги хизматлар ва идоралар раҳбарларига кўприк қурилиши учун маблағ ажратиш ва дарҳол ишни бошлаш тўғрисида буйруқ берганлиги ошкор бўлган.\nТергов тафсилотларидан аён бўлишича, шу мақсадда ўтган йили икки марта ноқонуний тендер ўтказилган:\nШартномалар имзоланиб, оқибатда давлатга катта миқдорда, яъни 27 миллион сом зарар етказилган.\nЖаноб Мирзакматов 2010 йилнинг ёз ойида маҳаллий ўзбеклар ва қирғизлар ўртасида келиб чиққан қонли этник низолар чоғида ўзининг миллатчи чиқишлари билан танилган.\nНуфузли халқаро ташкилотларнинг ҳисоботларида эса, Ўш шаҳри собиқ ҳокими ўзбек маҳаллаларига қарши ҳужумларни тўхтатмасликда айбланган.\nШу билан бирга унинг ҳокимлик фаолиятига ижобий баҳо берганлар ҳам йўқ эмас.\nЎш янги ҳокими: 'Вазифамиз барқарорлик ва хавфсизликни таъминлаш'


Асқаров суди. Гувоҳ Асқаровни ҳибсхонада калтаклаганини ва шундан сўнг озод қилинганини тасдиқлади\nАзимжон Асқаров устидан Чуй вилоят судида ўтаётган иккинчи жараёнда гувоҳлик берганлар асосан “Асқаровнинг ўзбеклар орасида обрўси катта бўлгани учун ҳам у тартибсизликларнинг уюштирувчиси бўлган деб таҳмин қиламан” қабилидаги кўрсатмаларни берди. Қирғизистоннинг Чуй вилоят суди Ўш воқеаларида тартибсизликларни уюштирганлик ва милиция ходимини ўлдирганликда айбланиб умрбод қамоқ жазосига ҳукм қилинган Азимжон Асқаров ишини 4 октябрдан бошлаб қайта кўриб чиқишни бошлаган эди.\nЎш воқеаларида тартибсизликларни уюштирганлик ва милиция ходимини ўлдирганликда айбланиб умрбод қамоқ жазосига ҳукм қилинган этник ўзбек ҳуқуқ фаоли Азимжон Асқаров иши юзасидан Чуй вилоят судининг 11 октябрь куни ўтган йиғилишида гувоҳлик берган Мавлонжон Мамиржонов 2010 йилнинг 15 июлида Бозорқўрғон туман милицияси ҳибсхонасида Азимжон Асқаровни калтаклаганини тан олди.\nПрокурорнинг “Азимжон Асқаровни неча марта урдингиз?” деган саволига Мавлонжон Мамиржонов мана бундай жавоб берди:\n-Икки –уч марта урдим.Қанча марта урганим эсимда йўқ, бироқ урганман. Урганимдан кейин у йиқилиб тушган,-деб кўрсатма берди Мавлонжон Мамиржонов.\nГувоҳнинг айтишича, уни 15 июль куни ҳибс қилишган. Мамиржонов адовкатларнинг уни қайси айблов билан ёки қандай сабаб билан ҳибс қилишганини тўғрисидаги саволларига жавоб бера олмади. Мамиржоновга кўра, милиция ҳам, прокуратура ҳам, терговчи ҳам уни нега қўлга олишгани ва кейин нега ҳибсдан чиқариб юборишгани ҳақида ҳеч қандай ҳужжатларни ҳам, тушунтиришларни ҳам бермаган.\nАдвокат Валериан Ваҳитовнинг бу борада берган саволи эса прокурорлар томонидан ҳам, гувоҳ Мамиржонов томонидан ҳам жавобсиз қолдирилди.\n-Жиноий иш материалларига кўра, Мамиржонов ўзбек тилида тушунтириш хати берган. Ўша хатда у 15-куни, яъни Асқаров калтакланган куни, мени ИВСга ўтирғизишди, деб тушунтириш бераяпти. Бундан келиб чиқаябдики, у Асқаровни 15-куни калтаклаган. Сизлар Асқаровни 16 июль куни гумонланувчи сифатида ҳибсга олаяпсизлар. Шундай экан Мамиржонов 15-июль куни ҳибсхонада Асқаровни қандай қилиб калтаклаши мумкин эди? Бу ерда ҳуқуқ фаоли Тўлайкан Исмоилова жуда тўғри масалани кўтарди. Мамиржоновни қандай асосларга кўра қўлга олишган эди ва қандай асосларга кўра, уни қамоқдан озод этишган? -деб савол берди Валериан Вахитов.\nАдвокатлар ва ҳуқуқ фаоли Тўлайкан Исмоилова судда БМТнинг инсон ҳуқуқлари қўмитаси 180 кун ичида Асқаровни қамоқдан бўшатишни қирғиз ҳукуматидан талаб қилганини ва бу муддат 30 сентябрда якунланганини билдириб, Асқаровни озод этишни илтимос қилдилар.Суд адвокатларнинг Азимжон Асқаровни зудликда қамоқдан озод этиш талабини инобатга олмади.\nМаҳкама давомида Азимжон Асқаров қўлини Қуръонга қўйган ҳолда милиция ва Миллий хавфсизлик хизмати ходимларидан иборат бўлган гувоҳлар ёлғон қўрсатмалар бераётганини айтди.\nБугунги суд йиғилишида гувоҳлик берган милиция, милий хавфсизлик қўмитаси ходимлари ва маҳаллий ҳокимиятнинг собиқ амалдорлари асосан “Асқаровнинг ўзбеклар орасида обрўси катта бўлгани учун ҳам у тартибсизликларнинг уюштирувчиси бўлган деб таҳмин қиламан” қабилидаги кўрсатмаларни берди.\nАдвокатларга кўра, Бозорқўрғон прокуратураси Бош прокуратурага ёзган ҳисоботида Азимжон Асқаров 2010 йилнинг 16 июлида тартибсизликлар содир этилган ва милиция ходим ўлдирилган жойда қатнашганини исботловчи видеотасвирлар асосида қўлга олинган. Бироқ шу кунгача бўлиб ўтган бирорта суд жараёнида бу видео намойиш этилмаган. Шунингдек, ўша пайтда Бош прокурор бўлиб ишлаган Азимжон Бекназаров ҳам Азимжон Асқаровнинг айбдорлигини исботловчи видеолар мавжудлигини жамоатчиликка эълон қилган.\nАдвокатлар шундан келиб чиққан ҳолда ҳимоя томони гувоҳларини, Азимжон Бекназаровни судга кўрсатма беришга чақиришни, Асқаров иштирокидаги видеолар судга тақдим этилишини талаб қилдилар. Суд авдокатларнинг бу талаби инобатга олингани маълум қилди.\nСуд жараёнининг кейинги йиғилиши 18 октябрда ўтказиладиган бўлди.


“Терминал ишламаяпти” деган баҳоналар ўтмайди - Darakchi\n“Терминал ишламаяпти” деган баҳоналар ўтмайди\nИҚТИСОДИЁТ 11.12.2019, 16:38\nТеглар: терминал, баҳона\n“Терминал ишламаяпти” ушбу гап охирги пайтларда яна оммалаша бошлади. Бир тассаввур қилиб кўринг, истеъмолчи дўконга кириб, ўзига керакли бўлган маҳсулотларни харид қилса-ю, харид қилинган маҳсулотлар пулини тўлаш учун касса олдига келиб, пластик картаси орқали тўловларни амалга ошира олмаса. Сабаб эса битта – терминал ишламаяпти!\nСўнгги вақтларда юқорида таъкидланган ҳолат юзасидан Давлат солиқ қўмитаси (ДСҚ) ишонч телефонларига фуқаролар томонидан мурожаатлар сони ошиб бормоқда. Хусусан, назорат-касса аппаратлари томонидан чек бермаслик, пластик карталар орқали харид қилинган маҳсулот тўловини амалга оширолмаслик ҳолатлари юзасидан шу кунгача, ДСҚ ишонч телефонларига 748 та шикоят келиб тушган, деб ёзади “Soliq plus” газетаси.\nБарчага маълумки, тадбиркорлар томонидан пластик карталарни тўлов операцияларида фойдаланишдан қочиш банкдан ташқари бўлган нақд пул айланмаси ҳажмининг ортишига олиб келади, бу эса ўз навбатида ноқонуний товарлар ишлаб чиқариш, ноқонуний импорт ҳамда савдога олиб келади. Асосийси эса айрим тадбиркорлар томонидан солиқ тўловларидан қочиш ҳолатлари юзага келади.\nСолиқ кодексининг 119-моддасига кўра, фискал хотирали назорат-касса машиналарини ва (ёки) тўловларни пластик карточкалар асосида қабул қилиш бўйича ҳисоб-китоб терминалларини ишлатиш мажбурий бўлгани ҳолда уларни ишлатмасдан савдони амалга оширганлик ва хизматлар кўрсатганлик, худди шунингдек сотиб олувчига квитанциялар ёзиб бериш, талонлар, чеклар ёки уларга тенглаштирилган бошқа ҳужжатларни бериш мажбурий бўлгани ҳолда бундай ҳужжатларни бермасдан товарларни реализация қилганлик ва хизматлар кўрсатганлик — базавий ҳисоблаш миқдорининг 30 бараваридан 50 бараваригача (6,7 млн. сўмдан – 11,2 млн. сўмгача) жаримага тортилади.\nАгарда мазкур ҳолат қонунбузар жаримага тортилгандан сўнг бир йил мобайнида яна такрорланса, жарима миқдори базавий ҳисоблаш миқдорининг 75 бараваридан 100 бараваригача (16,7 млн. сўмдан – 22,3 млн. сўмгача) этиб белгиланади.\nТерминал “йўқлиги” бўйича Тошкент пешқадам!\nСолиқ идораси ходимлари аҳоли шикоятларига кечиктирмай эътибор қаратишмоқда. Хусусан, идора ходимлари томонидан доимий равишда савдо шохобчаларида назорат-касса машиналарининг мавжудлиги ҳамда уларнинг ишлаётганлиги юзасидан мониторинг ишлари олиб борилмоқда.\nЖорий йилда солиқ идоралари тадбиркорлик субъектларининг пластик карталарни қабул қилишдан бош тортиш ва чек бермаслик билан боғлиқ фуқароларнинг 719 та шикоятларини Бизнес-омбудсманга юборишган бўлиб, шундан 400 та шикоят бўйича текширув ишлари амалга оширилди ва жаримага тортилди.\nТерминаллар ва назорат-касса машиналари билан боғлиқ қонунбузарликларнинг асосий қисми Тошкент шаҳрида (81 та ҳолат) аниқланди. Иккинчи ўринда Андижон вилояти (67 та), ундан кейинг ўринларда Тошкент (62 та), Хоразм (36 та), Фарғона (32 та) ва Наманган (22 та) вилоятларида аниқланган.\nҚонун бузишга арзийдими?\nИстеъмолчи истаган маҳсулотини пластик карталар орқали тўлов қилиб харид қилишлари мумкун ва “ишламаётган терминал” бунга тўсқинлик қила олмайди. Тадбиркор учун картани қабул қилишдан бош тортиш қанчалик ўринли? Касса чекларини истеъмолчиларга бермаслик фойдалими?\nМасалан, битта МЧЖда истеъмолчига 30 минг сўмга чек берилмаган ва назорат-касса машинасига 535 минг сўм миқдорида сумма киритилмаган. Аммо мазкур ҳолат учун, тадбиркор 6,7 миллион сўм миқдорида жарима тўлайди. Бошқа бир МЧЖ иккинчи марта қонунбузарлик ҳолатини содир этган ва истеъмолчининг пластик картасидан 157 минг сўмни ечиб олишни рад этган. Бунинг учун солиқ органлари томонидан тадбиркордан 22,3 миллион сўм миқдорида жарима ундириб олинади.\nДавлат солиқ қўмитаси фискал хотирали назорат-касса машиналарини ва (ёки) тўловларни пластик карточкалар асосида қабул қилиш бўйича ҳисоб-китоб терминалларини ишлатиш юзасидан фуқаролар шикоятларини ўрганишда давом этади.\nЮқоридаги ҳолатлар кузатилган вақтда истеъмолчилардан ДСҚ идораларига қуйидаги рақамлар орқали хабар етказишлари мумкин:\nДСҚ Ишонч телефонлари: (71) 244-98-98\n“Call-markaz”: (71) 202-32-82, 1198.


Македонияга тўрт ой ичида кириб келган 135 минг муҳожирнинг 5 минги ташлаб кетилган болалар\n09:32 / 13.10.2015\nТўрт ой ичида қўшни Греция томонидан Македония Республикаси ҳудудига кейинчалик Ғарбий Европа мамлакатларига ўтиб олиш учун Яқин Шарқ ва Шимолий Африкадан қарийб 135 минг нафар ноқонуний муҳожир кириб келди. Республика ИИВ матбуот хизматининг хабар қилишича, уларнинг кўпчилиги Сурия фуқароларидир.\n“2015 йил 19 июндан 12 октябргача 134,75 минг хориж фуқароси қайд этилган бўлиб, уларнинг 88,09 минг нафари эркаклар, 17,98 минги аёллар ва 23,73 нафари ўз ота-оналари билан йўлга чиққан болалардир. Шунингдек, муҳожирларнинг қарийб 5 минг нафари ташлаб кетилган болалардир”, - дея қайд этилади Македония ҳуқуқни муҳофаза қилиш органлари.\nМакедон ИИВ маълумотига кўра, муҳожирларнинг аксарият қисми сурияликлар бўлиб, улар сони 95,3 минг нафарни ташкил этади. Улар қаторида афғонлар (21 минг), ироқликлар (8,8 минг), покистонликлар (3,3 минг), шунингдек, Бангладеш, Эрон, Камерун, Конго, Нигерия, Фаластин, Сомали, Судан, Эритрея ва Эфиопия фуқаролари ҳам бор.\nШу билан бирга, республика ИИВ расман рўйхатдан ўтган муҳожирларнинг бор-йўғи 68 нафари Македониядан қочқин мақоми берилиши сўраб мурожаат қилганига ҳам эътибор қаратди. Уларнинг барчаси сурияликлардир.


Жорий йилнинг 24 ноябрь куни Ўзбекистон мусулмонлари идорасининг Наманган вилоят вакили, вилоят бош имом-хатиби Абдулҳай Турсунов ва Маҳалла ва оилани қўллаб-қувватлаш вазирлиги Наманган вилояти бошқармаси бошлиғининг ўринбосари Икромхон Нажмиддиновлар Чортоқ туманига ташриф буюрдилар.\nТашриф тумандаги 9-сонли мактабидан бошланди. Мактабда 100 нафар ўқитувчи ва ўқувчилар иштирокида йиғилиш ўтказилди. Йиғилишда Абдулҳай Турсунов ва Икромхон Нажмиддиновлар “Саломлашиш одоблари”, “Устоз шарафли зот”, “Ота-она ҳурмати ва эъзози” ҳамда “Ёшликда илм олишнинг фазилати” мавзуларида маърузалар қилдилар.\nТашриф давомида туман ҳокимлиги билан ҳамкорликда тумандаги низоли оилалар билан суҳбатлар ўтказилиб, уларга ҳаётий мисоллар асосида тавсия ва кўрсатмалар берилди.\nШундан сўнг “Боғ” МФЙ фаоллари билан учрашув ўтказилди. 50 нафар аҳоли вакиллари иштирок этган учрашувда “Жиноятчилик ва ҳуқуқбузарликнинг олдини олиш”, “Ақидапарастликнинг салбий оқибатлари” мавзусида маърузалар қилинди.\nҲудди шундай йиғилиш тумандаги “Янгиобод” МФЙ фаоллари иштирокида ҳам ўтказилди. Унда “Ёшлар ўртасида ўз жонига қасд қилишнинг олдини олиш”, “Гиёхвандлик ва ОИТСнинг зарарлари” мавзусида маъруза қилинди.\nВилоят бош имом-хатиби пешин намози вақтида “Зайд ибн Хориса” жоме масжидига ташриф буюриб, намозхонларга “Юртимизда диний соҳада олиб борилаётган ислоҳотлар, ёшлар таълим-тарбияси” мавзуларида маъруза қилиб берди.\nШунингдек, “Наманган” ва “Дилкаш” МФЙдаги махсус ҳисобдан чиқарилган шахслар ва қидирувда бўлган фуқароларнинг оила аъзолари билан профилактик суҳбатлар ўтказилди.\nТашриф сўнггида туманда фаолият кўрсатаётган масжидлар имом-хатиб ва имом-ноиблари иштирокида йиғилиш ўтказилиб, тавсия ва кўрсатмалар берилди.\nДругие материалы в этой категории: « Муфтий ҳазратлари сурхондарёлик имом-хатиблар билан учрашдилар\tМосквада Ўзбекистонда диний зиёрат туризмини ривожлантириш масаласи муҳокама қилинди »


2 йил аввал 1563 Шайх Муҳаммад Содиқ Муҳаммад Юсуф\nИброҳим алайҳиссалом оталарига қилган даъватлари фойда бермаганидан сўнг оталарига қўшиб, қавмга ҳам хитоб қилишга ўтдилар. У зотнинг мушрик қавм ила олиб борган мунозараларидан бир кўриниш «Анбиё» сурасида қуйидагича баён қилинади:\n«Батаҳқиқ, илгари Иброҳимга рушду ҳидоятини берган эдик. Унинг (лойиқлигини) билгувчи эдик» («Анбиё» сураси, 51-оят).\nЯъни «Ушбу ҳолдан илгари\n«...Иброҳимга рушду ҳидоятини берган эдик».\n«Иброҳим Аллоҳ таоло томонидан рушди ҳидоят берилган зотлар ичида аввалгиларидан бири эди. Биз унга ҳидоятни бехосдан берганимиз йўқ».\n«Унинг (лойиқлигини) билгувчи эдик».\n«Биз Иброҳимнинг ҳидоятга, пайғамбар бўлишга лойиқ зот эканлигини яхши билар эдик».\n«Ўшанда у отасига ва қавмига: «Сиз берилиб ибодат қилаётган манави ҳайкаллар нима?» – деган эди» («Анбиё» сураси, 52-оят).\nИброҳим алайҳиссалом Аллоҳ таолонинг ҳидоят туфайли отаси ва қавми сиғинаётган ҳайкалларнинг ҳеч нарса эмаслигини ва уларнинг ибодатга лойиқ эмаслигини англаганларидан кейин уларга ушбу инкорий саволни бердилар.\n«Улар: «Ота-боболаримизни уларга ибодат қилган ҳолларида топганмиз», дедилар» («Анбиё» сураси, 53-оят).\nУ кишининг оталари ҳам, қавмлари ҳам юқоридаги саволга тўғри жавоб бера олмас эди. Чунки нима учун ҳайкалларга сиғинаётганларини уларнинг ўзлари ҳам тушунмас эдилар. Улар ота-боболаридан кўриб, ҳайкалларга ибодат қилмоқдалар. Аммо ақлларини ишлатиб кўришмаган. Иброҳим алайҳиссалом эса Аллоҳнинг ҳидояти туфайли ҳайкалга топинишнинг залолат эканлигини яхши билар эдилар. Шунинг учун ҳам мушриклардан ушбу жавобни эшитганларида:\n«У: «Батаҳқиқ, сиз ҳам, ота-боболарингиз ҳам очиқ-ойдин залолатда бўлгансизлар», деди» («Анбиё» сураси, 54-оят).\n«Улар: «Бизга ҳақ ила келдингми ёки сен ўйин қилгувчиларданмисан?» – дедилар» («Анбиё» сураси, 55-оят).\nУлар «Гапинг жиддийми ёки ҳазил қиляпсанми?» деб сўрадилар. Эътиқодлари пуч бўлганидан, дарҳол шак-шубҳага тушиб, иккиланиб қолдилар.\nИброҳим алайҳиссалом тўла ишонч билан гапирдилар:\n«У деди: «Йўқ! Роббингиз осмонлару ернинг Роббидир, (У) уларни йўқдан бор қилгандир ва мен бунга гувоҳлик бергувчиларданман» («Анбиё» сураси, 56-оят).\nЯъни «Сизга ўхшаб иккиланиб ўтиришга ўрин йўқ! Сиз Унинг ҳақида иккиланиб турган\n«Йўқ! Роббингиз осмонлару ернинг Роббидир».\n«Ўша Зот сизнинг Роббингиз, яратувчингиз, ризқ берувчингиз ва тарбиячингиз бўлгани каби, ҳамма осмонлару ернинг ва улардаги нарсаларнинг ҳам Роббидир».\n«(У) уларни йўқдан бор қилгандир».\nУларнинг ҳаммасини ўша Робб сифатига эга бўлган Зот – Аллоҳ таоло яратгандир, йўқдан бор қилгандир.\n«…ва мен бунга гувоҳлик бергувчиларданман».\nИброҳим алайҳиссалом бу гапларни Пайғамбарлик сифатлари ила асосий масдардан қабул қилиб олганлар. Шунинг учун ҳам у зотнинг тўла ишонч ила гувоҳлик беришга ҳақлари бор.\n«Аллоҳга қасамки, ортга ўгирилиб кетганингиздан кейин санамларингизга бир бало қилажакман», деди («Анбиё» сураси, 57-оят).\nЯъни Иброҳим алайҳиссалом ўзлари билан тортишаётган қавмларига, уларнинг санамларига бир ёмонлик етказишлари аниқлигини қасам ила таъкидлаб айтдилар. Аммо нима қилишларини айтмадилар. Араб тилида «санам» деб, бош қисми инсон шаклига ўхшатиб ишланган бутларга айтилади.


Унинг ёрдамида вирус ташувчи бемор аэропортга келмасдан бурун аниқланади.\nСултон Увайс Қараний зиёратгоҳида реконструкция ишлари тўлиқ тугалланди\nНаманган вилояти, Чортоқ туманидаги Султон Увайс Қараний зиёратгоҳида реконструкция ишлари тўлиқ тугалланди.\nГрецияда COVID-19 билан хасталанган туристлар сони кескин ошди\nПандемия бошлангандан буён инфекция юқтирганлар сони 3 минг 562 кишигача етди.\nАндижон вилояти Қўрғонтепа тумани Султонобод қишлоғида Биби Сешанба зиёратгоҳи жойлашган.\nСурхондарё вилоятидаги Далварзинтепа ёдгорлигида бундан 48 йил муқаддам 36 килограмм олтин хазина топилганини эшитганмисиз?\nҚайд этиш жоизки, сўнгги 30 йил давомида Нурота, унинг тарихи, «Чашма» мажмуаси ва қадимий обидалари ҳақида ўнга яқин рисолалар нашр этилган.\nКАРАНТИН: Юздан зиёд меҳмонхона рўйхати шакллантирилди\nУнга кўра, 300 минг сўмгача нархдаги 599 ўринга мўлжалланган жами 13 та, 301-500 минг сўм нархдаги 4256 та ўринга мўлжалланган жами 54 та, 501 минг сўмдан юқори нархдаги 3616 ўринга мўлжалланган жами 35 та меҳмонхона рўйхати шакллантирилган.\nАмударёдаги уммондан қолган «эсдалик»лар сайёҳларни бефарқ қолдирмайди\nУшбу тошлар Тетис уммонидан қолган "эсдалик". Миллион-миллион йиллар аввал тошларнинг диаметри 2-2,5 метр катталикда бўлган.


Покистон: НАТО ва АҚШ қўшинларига тегишли ёрдам нишонга олинди\nПокистон полициясига кўра, жангарилар Афғонистондаги НАТО ва АҚШ кучлари таъминоти учун ишлатиладиган автоулов масканига ҳужум қилиб, 60 та юк машинасини ёқиб юборган.\nПолиция матбуот вакили Кашиф Алам якшанба куни 30 га яқин жангари Пешовар шаҳри яқинидаги масканга ракета ва автоматлар билан ҳужум қилган пайтда бир полициячи ҳалок бўлганини баён қилди.\nЮк машиналарининг аксариятига ҳарбий техника ортилган бўлган.\nКейинги ҳафталар давомида бу омборга бир қатор ҳужумлар уюштирилган эди. Бу эса Толибоннинг Хайбар довони орқали НАТО ва АҚШ кучларига ёрдам етказилишини тўхтатиш ҳаракатларини амалга ошираётганига оид хавотирларга сабаб бўлмоқда.


Мазҳаб шаҳватпарастлигига диний ниқоб: Кўпхотинлик |\nСана: 20.06.2017 / Рукн: Таҳлил\nҚуръонда кўпхотинликка буюрилмаган, тавсия ҳам этилмаган, ва хатто рухсат ҳам берилмаган.\nҚуръон нозил бўлган “қавм”да кўпхотинлик бор экани, ва Қуръон бу мавзуга ҳам тегингани, асло тавсия ёки рухсат берилганини англатмайди.\nХудди қулдорлик, жориячилик, ичкилик ёки бой-камбағал тафовутига тааллуқли оятлар келгани каби кўпхотинликка тааллуқли ҳам оятлар келган. Бу оятларни ўқиганда, шуни кўриш мумкинки, Қуръоннинг даъвати, ташвиқи ва эришмоқ истаган якуний мақсади – «бирхотинлик»дир.\nКелинг, бир бошдан…\nБу ҳақдаги Қуръон отларини бирма-бир кўриб чиқайлик.\nБиринчи оят – Нисо:129-оят.\nУшбу оятда кўпхотинлик асло “буюрилмаслиги” ва буюрилиши мумкин ҳам эмаслиги очиқ аён бўлади. Зеро Аллоҳ таоло ҳеч қачон инсоннинг тоқати етмайдиган ишга буюрмаган ва буюрмайди.\n“Ҳар қанча уринсангизлар ҳам, хотинларингиз ўртасида адолат қилишга қодир бўлмайсизлар” (4:129).\nУшбу хитоб эркак зотининг барчасига йўналган бўлиб, бирор бир синф ё қатлам учун истисно ё имтиёз бермаган.\nХўп, шундай экан, Аллоҳ эркакларнинг адолат қилишини «лан тастатиъуу» дея (таъкиди нафйи итиқбол), яъни «ҳаргиз, ҳеч қачон, ва барча келажак замонлар учун бирдек имконсиз» эканини айтиб, ортидан то Қиёмат бунга буюрадими?\nДарвоқе, муфассир Қозий Абдулжаббор (ваф. 415/1025), ушбу оят нозил бўлиши билан, эркаклардан кўпхотинлик таклифи соқит бўлганини ёзади. Яъни бу оятдан кейин на бундай бир буйруқ, на бундай бир тавсия бор, на бундай бир рухсат бор.\nИккинчи оят – Нисо:2-3-оятлар.\nЭнди эса, кўпхотинликка «рухсат» сифатида келтириладиган оятларга мурожаат этамиз:\n«Етимларга молларини беринглар. Покни нопокка алмаштирманглар. Уларнинг молларини ўз молингизга қўшиб еманглар. Зеро бу улкан гуноҳдир. Агар етимларга адолат қилолмасликдан қўрқсангиз, сизларга покиза бўлган аёлларни иккита, учта, тўрттадан никоҳланглар. Энди агар адолат қилолмасликдан қўрқсангиз, битта аёлга ёки қўл остингиздагига/аҳдлашганларга. Мана шу ҳаддан ошмаслигингизга яқинроқдир» (Нисо:2-3)\nОятнинг ҳеч қандай иловасиз, қавссиз ва мазҳаб талқинларисиз таржимаси мана шу шаклда бўлиши керак.\nШу ўринда бир қатор саволлар туғилади:\nАгар бу оят кўпхотинликка рухсат бериш учун нозил бўлган бўлса, нега унда кўпхотинлик эмас, балки етимлар ҳаққи уч маротаба кўпроқ зикр этилмоқда? Бўлиб ҳам, «беринг» (фаътуу) ва «еманглар» (лаа таъкулуу) дейилмоқда? Буларнинг кўпхотинликка нима алоқаси бор?\nБунга жавобни энг классик манбалардан бири бўлмиш Фахруддин ар-Розий тафсирида кўрамиз:\n“Икрима ривоят қилади: Бир кишининг ёнида ҳам аёллари, ҳам етимлар бўлади. Ўз молини аёллари учун сарфлаб, ҳеч қандай моли қолмайди, ва охири муҳтож ҳолатга тушиб, энди етимларнинг молини сарфлай бошлайди. Мана шу сабабдан, Аллоҳ таоло “Мабодо кўпхотинли бўлсангиз-у, етимлар ҳақида адолатли бўлолмасликдан қўрқсангиз, билингки, бунинг учун тўрттадан ортиқ хотин олиш сизга таъқиқланади, тўрт хотиннинг ҳақларини риоя этолмасликдан қўрқсангиз, у ҳолда битта хотин сизга етарли» дейди.\nАллоҳнинг сўнг каломидан шу нарса англашиладики, бу оятдан мурод – хотинни кўпайтириб бериш, яъни тўрттагача чиқариш эмас, балки аксинча, озайтириш, яъни битта билан кифояланишдир. Бир ва тўрт орасида чегара қўйилганки, “Агар тўрттага адолатсизлик қилишдан қўрқсангиз, у ҳолда учта; учтага адолатсизлик қилишдан қўрқсангиз, у ҳолда иккита; иккитага адолатсизлик қилишдан қўрқсангиз, у ҳолда битта аёл сизга етарлидир» дейди. Энг маъқул ва мақбул тафсир ҳам мана шу, яъни Аллоҳ таоло эркакларни кўпхотинга уйланиб олиб, сарф-харажатини етказиб беролмай, етимлар молини ейишини азалдан билган, шунинг учун ҳам етимнинг валийини кўпхотинга уйланишдан тиймоқда” (Ф.Розий; Тафсири Кабир; 7-ж., 328-с.).\nХуллас, Нисо:3-оят тамоман “етимларнинг моли” билан боғлиқ мавзудир.\nБошқа тарафдан, шуни унутмаслик керакки, Қуръон нузули даврида кўпхотинлик зотан мавжуд эди, бунга алоҳида оят келиб рухсат беришига ҳожат ҳам йўқ эди – урфан жоиз эди. Оятнинг нузул сабаби бутунлай бошқа – кўпхотинлик кенг ёйилган жамиятда, ўз хотинларининг харажати учун қарамоғидаги етимлар ҳаққини ейиш ҳам ёйғин эди, мана шу ноҳақликни тузатиш учун нозил бўлгандир бу оят, ва «Етимни молини беринг, етимнинг молини ноҳақ еманг» дея буюрмоқда, «хотинларни кўпайтиринг» деб эмас.\nУ ҳолда, кўпхотинликка ҳеч қандай рухсат йўқми?\nБу каби саволлар «рухсат» нима эканини билмасликдан келиб чиқади.\nРухсат дегани қийналган, ноилож ва музтар ҳолатдаги кишиларга берилади.\nМисол учун, чўчқа гўштини ейиш каби, яъни аввалдан ҳаром қилинган бўлиб, зарурат ҳолатлари юзага келганида (масалан, ўлим хавфи туғилганда) изн берилади, ва очлик кетгунича ейишга рухсат бўлади.\nХудди шунга ўхшаб, бу ерда ҳам кўпхотинлик аввал таъқиқланган бўлиб, сўнг бирор зарурат ҳолатлари, дейлик, эркаклар «битта хотинга қаноат қилолмаса», ёки бева ва етимлар кўпайиб кетса, ва бунга ҳеч бир чора топилмаса, ана у ҳолда икки, уч ва тўрт хотин олишга «рухсат» берилган дейиш мумкин.\nАхир бундай зарурат йўқ-ку!? Шундоғам арабларнинг турмуш тарзи кўпхотинликка асосланган. Урушлар бўлиб келган, Бадр, Уҳуд ғазотларда тул ва етимлар қолган, араблар ўз урфига биноан уларни ўз никоҳига олишган, етимларни ўз қарамоғига олишган, буларнинг ҳаммаси зотан бор эди Қуръон нозил бўлган даврда. Оят, аксинча, мана шу урфдан туғиладиган муаммоларни ечиш учун нозил бўлмоқда.\nҚуръон оятлари қулдорлик ёйғин жамиятни қулларни озод қилишга чақиради, бой-камбағал тафовути авжга чиққан жамиятни бу тафовутни бартараф этишга чақиради, «эҳтиёждан ортиғини беринг, инфоқ этинг, ижтимоий тенгликни таъминланг», дейди. Шунга ўхшаб, кўпхотинлик ёйғин бўлган жамиятга «адолат қилолмайсиз, озайтиринг, битта билан кифояланинг» дейди.\nЮқорида келтирилган Икрима ривоятидаги 2-3-4 сонларидан мақсад ҳам шу – бугунги умуминсоний маъқул ва мақбул «бир эркак ва бир аёл» моделига асосланган оилани барпо этишдир. Мабодо рухсат дейилган тақдирда ҳам, бу – фиқҳий таъбир билан – «урфан» жоиз бўлиши мумкин холос, «шаръан» эмас.\nБугун имомга (кўпинча яширин) никоҳ ўқитиб, 2-3-4-хотин қилиб олишлар Қуръоннинг ғояси ва мақсадига тамоман зиддир.\nБиринчидан, имомлар никоҳни шаръий дея эълон этганидан кейин, оилада юз берадиган барча муаммоларни ҳам шаръий йўл билан ечишлари шарт бўлади. Масалан, ажралишдан кейинги молиявий масалалар: мулк ажрими, мерос тақсими, қарзларни ўташ, агар ворис қарзни ўтай олмаса, уни байтул-молдан қоплаш (ҳа, худди шундай!!!) ва ҳ.к. ва ш.к. Имомлар бу шаръий ҳукмлардан бирортасини бажаряптими? Албатта йўқ, шундай экан, бу никоҳлар ва талоқларнинг шаръийлиги қанчалик? деган савол туғилади, аммо бу – айри мавзу.\nИккинчидан, диндорларимиз ниҳоят шуни англаб етишлари керакки, 2-3-4-хотин қилиб олишлар бевосита бировнинг ҳаққи ва бойлик билан алоқадор муаммо. Ўзингиз ўйлаб кўринг, нима учун топгани ўзига етмаётган, доимо қарздан боши чиқмаётган қатламларда эмас, аксинча, пули кўпайиб, куч, иқтидор ва давлатга яқин давраларда кенгаймоқда бу одат?\nАхир улар Аллоҳнинг буйруғига амал қилмоқчи бўлсалар, ўзларига 2-3-4-хотин ахтариш ўрнига, ўша аёл-қизларни нега уйланолмай юрган, бунга моддий шароити етмаётган бўйдоқларга никоҳлаб қўймайдилар? Ахир «Ўз ораларингиздаги тул-беваларни ҳамда қул ва чўриларингизнинг яхшиларини уйлаб қўйинглар» (24:32) оятини ҳеч ўқишмаганми?\nҒамлаган бойликларини ўз ҳаво ва ҳавасларига совуриб, бунга диний ниқоб кийдириш эмас, Аллоҳ бергани молдан Аллоҳ буюрган ўринларга, муҳтожларга, етимларга, қарздорларга инфоқ этмайдиларми? Ахир оила қуролмаётган минглаб эркак ва аёлларнинг ягона сабаби мана шу йўқчилик-ку!?\nУчинчидан, Аллоҳнинг динини куч ва бойлик эгалари истагига кўра буриб фатво бериш – тарихда ҳам, бугун ҳам маълум ва машҳур. Бунга чек қўйиш лозим.\n«Бир муҳтож аёлни ўз ҳимоямга оляпман, бунинг нимаси ёмон?» дейдиган пулдорларнинг бунақа узрлари ўтмайди. Нима учун бир муҳтож ҳимоя олиш учун сизнинг ётоққа кириши керак? Бўлмаса, ҳимоясиз қоладими? Нега имкони йўқларни никоҳлаб қўйинг амрига (24:32) амал қилиб, сўнгра биродар оила бўлиш мумкин эмас? Нега бу жамиятда пул, мол-мулк фақат эркаклар қўлида жамланиши, аёллар эса доимо заиф, бечора, сассиз ва ҳақ-ҳуқуқсиз бўлиши керак? Нега «иккита, учта, тўртталаб никоҳлаб қўйинг» буйруғини, 2-3-4-хотинликка ол! деб ўйлайсиз, нега ақлингиз эгоизм ва шаҳватдан бошқа нарсага ишламайди?\nХотинбозликка диний ниқоб доим тайёр: “Қуръонда бор…”, “Пайғамбаримизни бир нечта хотини бўлган”. Мабодо кичик ёшда қизчангиз бўлса, “Пайғамбар ҳам ёш қизчага уйланган…” ва ҳ.к. уйдирилган диннинг уйдирилган далиллари бисёр…\nЗолимга қарши ўз ҳақларини талаб қилиб чиққанларга эса “Исломда намойишга чиқиш йўқ” – фатво тайёр.\nКошонаю-асрларда ўтирганларга “Имоми-Аъзам ҳам Бағдоднинг энг яхши уйида ўтирарди” – фатво тайёр.\nJeep минган муллага “Пайғамбаримиз минган туя ҳам энг қийматли туя эди” – фатво тайёр.\nЯъни, динни тижорат ҳолига келтирган шаҳват марказларининг ўз ҳирслари йўлида ҳар қандай фатво тайёр…\nБутун бу муаммоларнинг илдизи қаерда? Бунга жавобни Аллоҳнинг Каломидан изланг. Бизнинг топа олган жавобимиз шу (ва буни доимо айтиб ҳам келяпмиз) инсониятнинг абадий муаммоси – «Шажараи-хулд ва мулки лаа йабло» (20:120).\nЯъни охири йўқ ғамлаш дарди ва битмас мол-мулк ҳирси, минг афсуски, динни ўз нафсига, манфаатига буриш, айниқса аёллар борасидаги масалаларни ўз шаҳватига олат қилиш хасталигининг бош илдизидир, ва бу – бир кун келиб, миллатнинг бошига етади.\nМирёқуб Қобилов. Ислом дини ниқоби остидаги террорчилик ҳаракатининг илдизлари… қаерда?\nМирёқуб Қобилов. Исломий ўлкаларда илм-маърифат шаъмининг сўниши… сабаблари\nМирёқуб Қобилов. “Уч талоқ” ҳақида Исломий сабоқ\nXадис-Қуръон орасидаги 19 ихтилоф (Ваҳйнинг бошланиши)


Ташриф ислоҳотларнинг янги босқичини бошлаб берди | Ўзбекистон "Адолат" социал-демократик партияси\n6 Март, 14:32 • Муносабат, Навоий вилояти, Янгиликлар • 150 марта кўрилди • Комментариев к записи Ташриф ислоҳотларнинг янги босқичини бошлаб берди нет\nТомди Навоий вилоятининг ҳудудий жиҳатдан энг йирик тумани ҳисобланади. Бепоён Қизилқум саҳросининг марказий қисмида жойлашган туман аҳолиси азал-азалдан чорвачилик билан шуғулланиб келган. Айни пайтда ҳам бу ердаги 194 та фермер хўжаликларида қўйчилик, қорамолчилик, йилқичилик ва туячилик жадал суръатларда ривожлантирилаяпти. Қахратон қишнинг аёзларию саратон жазирамалари, доимий чўл шамоллари йил-ўн икки ой давомида томдиликларнинг бардош ва матонатини синовдан ўтказади, десак муболаға эмас.\nДавлатимиз раҳбари 2 март куни жойларда амалга оширилаётган иқтисодий-ижтимоий лойҳаларнинг амалга оширилиш жараёни билан яқиндан танишиш ва халқ билан мулоқот қилиш мақсадида Навоий вилоятига қилган ташрифи чоғида Томди туманига ҳам ташрифи буюрди. Томди туманида Давлатимиз раҳбарига туманда амалга оширилиши режалаштирилаётган истиқболлий лойҳалар тақдимоти ҳам ўтказилди. Томди туманидаги Навоий кон-металлургия комбинатига қарашли 4 минг бош қўй боқишга мўлжалланган чорвачилик комплекси ҳам шундай истиқболли лойиҳалардан бўлиб, вилоятда қоракўлчиликни ривожлантириш ва янги иш ўринлари яратишга хизмат қилади. Хусусан, Томди туманида “Шодлик” меҳрибонлик уйи тарбияланувчилари учун болалар шаҳарчаси қурилади. Майдони 4,3 гектар бўлган шаҳарчада болалар учун барча қулайлик яратилади. Қурилиш ишлари март ойида бошланиб, йил охиригача якунланиши режалаштирилган.\nАйни пайтда 2026 йилгача қимматбаҳо металлар қазиб олишни кўпайтириш, “Ауминзо-Амантой” конини ўзлаштириш, Мурунтов конини ўзлаштиришнинг 5-босқичи, Томди туманидаги 2-гидрометаллургия заводи қувватларини кенгайтириш каби лойиҳалар тақдимотлари ўтказилди. Давлат раҳбари барча лойиҳаларни ўз вақтида ва сифатли амалга ошириш, маҳсулот ишлаб чиқаришни янада кенгайтириш бўйича зарур кўрсатмалар берди.\nХуллас, бундай шароитларда нафақат меҳнат қилиш, балки табиат мураккабликларини мардонавор енгиб, у билан басма-басига яшашнинг ўзини жасоратга қиёслаш мумкин.\nМамлакатимиз мустақиллиги йилларида томдиликлар ҳаётида ҳам кўплаб ижобий ўзгаришлар содир бўлди. Туманнинг янги замонавий маъмурий маркази бунёд этилиб, қатор муҳим ижтимоий инфратузилма объектлари ишга туширилди. Энг асосийси, одамлар онгу тафаккури ўзгарди. Бугунги кунда туманда яшаётган 14 минг нафар аҳоли мамлакатимизнинг ижтимоий-иқтисодий тараққиёти, халқимиз турмуши фаровонлиги йўлида астойдил меҳнат қилмоқда. Амалга оширилаётган кенг кўламли ислоҳотларда фаол иштирок этишаяпти. Бунда Президентимиз ва ҳукуматимизнинг олис чўл ҳудудлари, жумладан, Томди туманида аҳоли турмуш фаровонлигини янада яхшилаш мақсадида қўшимча шарт-шароит, қулайлик ва имкониятлар яратиш борасидаги фармон ва қарорлари муҳим аҳамият касб этмоқда. Айниқса, давлатимиз раҳбарининг 2017 йил 25 апрелдаги “Навоий вилоятининг олис чўл туманлари аҳолиси турмуш даражасини янада оширишга доир қўшимча чора-тадбирлар тўғрисида”ги Қарори овулларга замонавий инфратузилма олиб кириш, ҳудуд аҳолиси учун муносиб турмуш шароитини яратишга хизмат қилмоқда. Президентимизнинг ушбу қарори асосида амалга оширилаётган хайрли ишлар томдиликлар қалбида эртанги кунга ишонч ҳиссини мустаҳкамламоқда.\nКармана туман Кенгаши раиси\nТашриф ислоҳотларнинг янги босқичини бошлаб берди was last modified: Март 6th, 2018 by matbuot\n« Мақсад – дахлдорлик туйғусини кучайтириш Бизнинг ватанга ободлик ярашади »


ЎзА - Маънавиятимизнинг буюк намояндалари\n13.02.2017 19:19 Чоп этиш версияси\nМамлакатимизда улуғ аждодларимизнинг бой меросини ўрганиш ҳамда тарғиб этиш, унинг мазмун-моҳиятини ёшлар тафаккурига сингдиришга алоҳида эътибор қаратилмоқда. Айни жараён таълим муассасаларида ташкил этилаётган адабий-бадиий кечалар, учрашувлар, давра суҳбатларида яққол ифодасини топаётир.\nЎзбекистон давлат жаҳон тиллари университетида Алишер Навоий таваллудининг 576 йиллиги ва Заҳириддин Муҳаммад Бобур таваллудининг 534 йиллиги муносабати билан ташкил этилган тадбир «Шоир ва шуур» деб номланди.\nТадбирда Навоий ва Бобур ижодининг жаҳон адабиётида тутган ўрни, дунёнинг кўплаб тилларига таржима қилинган асарлари, ғазаллари ва рубоийларининг ёш авлодни Ватанга садоқат руҳида тарбиялашдаги аҳамияти ҳақида сўз борди. Шоирлар ҳаёти ва ижодига оид янги маълумотлар тилга олинди.\n– Навоийшунос олимларимизнинг олиб борган сўнгги тадқиқотларига кўра, Алишер Навоийнинг иккинчи девони Мовароуннаҳр чегараларидан ташқарида Шероз ва Табризда шеърият мухлислари томонидан тузилган экан, – дейди филология фанлари доктори, профессор М.Имомназаров. – Айни маълумот беназир ижод соҳиби йигитлик чоғларидаёқ жаҳон шоири сифатида тан олинганидан далолатдир. Аҳамиятлиси, бугун Навоий, Бобур каби миллий маънавиятимиз даҳолари яратиб кетган бой мерос хорижда ҳам зўр иштиёқ билан ўрганилмоқда.\nТалабалар томонидан саҳна кўринишлари ижро этилди, буюк бобокалонларимизнинг инсон бахт-саодати, фаровонлиги, садоқат ва вафо каби юксак фазилатлар шарафланган ғазал ва рубоийларидан намуналар турли тилларда ўқилди.


. Бир одамнинг қадрдон уч дўсти тақдир тақозоси билан уч шаҳарда яшар эди.\n. Бир одамнинг қадрдон уч дўсти тақдир тақозоси билан уч шаҳарда яшар эди. У дўстларининг садоқатини синамоқни мақсад қилди. Аввал бирига хизматкорини жўнатди. Хизматкор хожасининг иши юришмай, қарзга ботганини айтди. Дўсти уни юпатиб, у айтган қарзни тўлашга етгулик миқдордаги пулни бериб, изига қайтарди. Синовчи дўст биродарининг бу карамидан қувониб, хизматкорини иккинчи шаҳарга жўнатди. Иккинчи шаҳардаги киши ҳам дўстининг қарзга ботганини эшитиб ғоят қайғурди. Эртасига хизматкорнинг қўлига қарзни қоплайдиган ва яна ўн йил давомида тирикчилигига асқотадиган маблағ бериб жўнатди. Синовчи дўст бундан ҳам қувонди, шундай дўстларни берганига Аллоҳга шукрлар қилди. Учинчи шаҳарга жўнатишдан олдин хизматкорига қаттиқ тайинлади: - Бу дўстим бадавлат эмас, ўзи олим одам. Унда илмдан бошқа нарса йўқ. Шу сабабли “Хўжайинимнинг аҳволи ҳароб, катта қарзга ботган”, деб ваҳима қилма. “Ишлари ёмон эмас, фақат беш тангагина қарзлари бор, Худо хоҳласа яқин кунларда қарздан қутулиб, ишлари авж олиб кетади”, - дегин. Хизматкор олим дўст хузурига бориб хожасининг буюрганини бажарди. Олим дўст бу хабарни эшитиб, бошини эгди. Сўнг ўрнидан туриб, ташқарига чиқди. Хизматкор ўтирган уйига назар солди: йиртиқ полос-у эски кўрпачадан бошқа ҳеч вақо йўқ экан. “Ҳеч бўлмаса беш тангаси бордир”, деб ўтирганида, уйига нотаниш одам кирди-да: - Хожаси беш танга қарз бўлиб қолган хизматкор сенмисан?, -деб сўради.\n-Ҳа, - деб жавоб берди хизматкор.\n-Мана сенга беш танга, буни уй эгаси бериб юборди.\n-Ўзи қани? - Ўзи меникида. У қул бозорида ўзини менга беш тангага сотди. Бу гапдан хизматкор ҳам ажабланди, ҳам даҳшатга тушди. Қулдорга эргашиб унинг уйига борди ва олим дўст қаршисида тиз чўкиб: - Ундай қилманг, пулни қайтариб берайлик -деб ялинди.\n-Мен бу одам билан шартлашиб, беш танга эвазига беш йил ишлаб беришга ваъда бердим. Ваъдамга хилоф қила олмайман. Дўстимни муҳтожликдан қутқариш учун беш йил ишлаб бериш мен учун ҳеч гап эмас, -деди олим дўст. Айтингчи сиз дўстингиз учун нималардан ВОЗ кеча оласиз? Сизда сиз учун бирор нарсасидан ВОЗ кеча олдиган дўст борми?\nHayotiy hikoyalar 116 taqdir bilan yashar\n“ Men unga teginmasligim kerak. Men xatto uni quchoqlay olmayman …88\nBir paytlar mana shu biz yashayotgan olamda sevishni va sevilishni juda-juda istagan bitta yigit yashagan ekan. Ajoyib kunlarning birida u o’zi istagan sevgisin... — AGAR O’LDIRMAGANINGDA … [voqeiy hikoya]136\nUshbu daxshatli va sirli voqeani menga bir tanish akaxon ancha yillar oldin so’zlab bergandi, bu tahminan 18 yil oldingi xikoya usha vaqtlari yigitlar qizlar te...


ЎзА - Крaснoдар ўлкасида ҳалокатга учраган юртдошимиз Ўзбекистонга қайтарилди\nКрaснoдар ўлкасида ҳалокатга учраган юртдошимиз Ўзбекистонга қайтарилди\nЎзбекистоннинг Ростов-Дондаги Бош консуллиги берган маълумотларга кўра, шу йилнинг август ойида Россия Федерациясининг Краснодар ўлкасида меҳнат миграциясида бўлган беш нафар фуқаро ЙТҲга учраган. Натижада уларнинг икки нафари ҳалок бўлган. Уларнинг бири Ўзбекистон фуқароси бўлган. Уч нафар фуқаро эса Темрюк касалхонасига ётқизилган.\nИкки нафар юртдошимиз аҳволи бироз яхшилангач, Ўзбекистонга қайтиб келган. Бироқ 1985 йил Наманганда туғилган Равшан Тўхтаматов суяк синишлари, ички аъзолар лат ейиши, мияда гемотома борлиги каби жуда жиддий жароҳатлари туфайли юртимизга қайтолмаган. Бу аҳволдаги беморни самолётда Ўзбекистонга етказишни ҳеч бир рейс хоҳламаган.\nЎзбекистон Республикаси Бандлик ва меҳнат муносабатлари вазирлиги ташаббуси билан Соғлиқни сақлаш вазирлиги, Фавқулодда вазиятлар вазирлиги ҳамда “Ўзбекистон ҳаво йўллари” миллий авиакомпанияси Равшан Тўхтаматовни юртимизга қайтариш йўлида бирлашди. Бунинг самараси ўлароқ, бемор 5 ноябрь куни Ўзбекистонга олиб келинди.\nБеморнинг турмуш ўртоғи Эъзоза Маматова айтишича, Равшан Тўхтаматов юртимизга етиб келгунгача унга Ўзбекистоннинг Ростов-Дондаги Бош консуллиги ёрдам кўрсатган, вазиятни назоратга олган.\nБеморнинг Ўзбекистонга қайтарилишида “Ўзбекистон ҳаво йўллари” миллий авиакомпанияси томонидан, истисно тарзида, Равшан Тўхтаматовга “ётоқ” жой ҳамда унинг ҳамроҳлари учун жами 9 та ўрин ташкилот ҳисобидан ажратиб берилди. Соғлиқни сақлаш вазирлиги беморнинг аҳволини назорат қилувчи ҳамда парвоз пайти унга ҳамроҳлик қилуви махсус шифокорни сафарбар этди. Фавқулодда вазиятлар вазирлиги уни махсус замбилда Тошкент аэропортидан Республика шошилинч тиббий ёрдам кўрсатиш илмий марказига етказди.\nҲамроҳ шифокорнинг сўзларига кўра, бемор парвоз вақти ўзини яхши ҳис этган. Қон босимида ўзгаришлар кузатилмаган.\nБеморнинг турмуш ўртоғи ва бошқа яқинлари барча ташкилотчилардан миннатдор эканини билдирмоқда.\nвазирлиги Матбуот хизмати раҳбари.


Жанубий Корея барча автобусларида бепул интернет тақдим қилинган биринчи мамлакатга айланди\nЖанубий Корея барча автобусларида бепул Wi-Fi интернет тақдим қилинган дунёдаги биринчи давлатга айланди.\nТегишли дастурнинг амалга оширилиши якунланишига бағишланган кичик тантанали маросим Сеул марказида йўловчи автобусларидан бирида бўлиб ўтди. Автобусда Жанубий Кореянинг фан, технологиялар ва телекоммуникациялар вазири Чхве Ги Ён ва ҳукмрон “Тобуро” демократик партиясидан икки депутат бўлган.\nМаълум қилинишича, мамлакатдаги барча шаҳар автобусларини бепул интернет билан жиҳозлаш дастури 2018 йилда бошланган ва 2020 йил 14 декабрда тўлиқ якунланди. Эндиликда мамлакатнинг барча автобусларида йўловчилар бепул интернетдан фойдалана оладилар. Таъкидланишича, Жанубий Корея барча йўналишли автобусларда ушбу хизмат йўлга қўйилган дунёдаги биринчи давлатга айланди.\nМаълумотларга кўра, Жанубий Кореяда 35 минг 6та йўналишли автобус ҳаракатланади. 29 мингдан кўпроқ автобусни бепул интернет тақдим қилиш учун қурилмалар билан жиҳозлашни марказий ҳукумат, 5 минг 906тасини таъминлашни эса маҳаллий ҳокимият идоралари ўз зиммасига олган.\nДастурнинг дастлабки натижалари ҳам маълум қилинди: ўртача ҳар ой ҳар бир автобусда 1228 киши бепул интернетдан фойдаланган, ахборот алмашиш ҳажми эса бир автобусга ойига 55,3 Гб.ни ташкил қилган.\nЖанубий Корея фан вазирлиги вакилининг таъкидлашича, кейинги 3 йил ичида автобусларда бепул интернетдан фойдаланишдан олинадиган иқтисодий самара 220 млрд вонни (200 млн доллар) ташкил қилиши керак.


Олмаота тўлиқ ёпилади – шаҳарга кириш ва ундан чиқиш тақиқланади - Daryo\n10:15, 19.03.2020 60987\nОлмаота тўлиқ ёпилади – шаҳарга кириш ва ундан чиқиш тақиқланади\nҚозоғистоннинг Олмаота шаҳрида коронавируснинг тарқалишини олиш мақсадида 22 март кечасидан бошлаб авиа алоқа ва темир йўл қатновлари тўхтатилади. Бу ҳақда 18 март куни ўтказилган брифингда Олмаота ҳокими ўринбосари Ерлан Кожагапанов маълум қилган.\n«Шаҳар ва мамлакат ташқарисида бўлган барча олмаоталикларга кириш учун 72 соат вақт берилади. Худди шу қоидалар шаҳарни тарк этмоқчи бўлган мамлакатимиз фуқаролари ва чет эл фуқароларига ҳам амал қилади. 22 март куни соат 00:00 да барча блокпостлар ёпилади», — деган у.\nШу билан бирга, Кожагапанов халқаро рейслар учун истисно ҳоллари борлигини таъкидлаган. «Халқаро рейсларга келсак, Олмаотага қайтишни истаган фуқаролар ва халқаро рейсда учиб кетмоқчи бўлган бошқа мамлакатлар фуқаролари учун 22 мартга қадар вақт этмай қолиши мумкинлиги сабабли учаверади. Масалан, агар одамлар Канададан ёки Жануби-Шарқий Осиёдан қайтаётган ва чиптани бундан кечроқ вақтга олган бўлса, уларни қабул қиламиз. Бироқ айрим босқичларда халқаро рейсларга чеклов киритамиз», — дея қўшимча қилган у.\nКожагапановнинг сўзларига кўра, Олмаота бўйлаб аҳолининг ва транспорт воситаларининг ҳаракатланиши чекланмаган. Автобус ва метролар штат режимида ишлашда давом этади, аммо йўловчилар сони камайгани сабабли транспорт қатнови оралиғи 20 фоизга узайтирилади.\nВидео: Қозоғистоннинг Олмаота шаҳрига карантин туфайли ҳарбий техникалар олиб келинди\n23:58, 15.03.2020 307340\n17:09, 27.03.2020 218634\n17:14, 28.03.2020 355468\n23:59 Бугун 7534\n23:35 Бугун 7657\n00:00 Бугун 132495


Ташқи савдо операциялари янги схема бўйича мониторинг қилинади | NORMA.UZ\nҚарорга мувофиқ хўжалик юритувчи субъектлар ташқи савдо контрактлари ва инвойслар бўйича маълумотларни Ташқи савдо операцияларининг ягона электрон ахборот тизимига (ТСОЯЭАТ) киритадилар. Маълумотлар электрон шаклда электрон рақамли имзодан фойдаланган ҳолда, Интерактив давлат хизматлари ягона портали орқали киритилади.\nТашқи савдо операциялари амалга оширилиши мониторингини олиб бориш ва назорат қилиш тартиби тўғрисидаги низом тасдиқланди. Унга импорт ва экспорт биржа (ярмарка) контрактлари, қайта ишлаш (республика ҳудудида) бўйича контракт, марказлаштирилган импорт ва экспорт контрактлари, экспорт консигнация контракти тушунчалари киритилди.\nТашқи савдо операциялари устидан мониторинг ва назорат олиб бориш схемаси белгиланди, у 4 босқични ўз ичига олади (аввалгиси – бу ерда).\nҲужжат Қонун ҳужжатлари маълумотлари миллий базасида эълон қилинган ва 16.08.2020 йилдан кучга киради.